Tedenski horoskop: moč odločanja bo podžgana in spremembe zato enostavne - Dobra karma Tedenski horoskop: moč odločanja bo podžgana in spremembe zato enostavne Deseti teden letošnjega leta bo prelomen za področja, kjer ste odlašali. Mars v petek zgodaj zjutraj preide v znamenje dvojčkov, kar bo sprostilo aktivno energijo in boste z lahkoto šli v akcijo. Delovne dni posvetite urejanju in lepoti doma, prostorov in telesa ter zaključite projekte, s katerimi ne želite imeti več opravka. Zadnji krajec v strelcu bo podžgal moč odločanja in spremembe bodo enostavne. Slovenski pregovor: Slabe navade lahko premagaš samo danes, ne jutri. Prve dni boste obremenjeni z iskanjem rešitev za konkretne materialne težave. Želeli boste praktično razrešiti ključne probleme, a boste potrebovali pomoč drugih, česar pa ne boste želeli pokazati, zato se boste jezili nase in na vse okoli sebe. Če se boste sprostili v odnosih, se vam lahko zgodijo izjemne stvari. Ljudje vam bodo bolj naklonjeni, kot si predstavljate. Samski ovni se aktivirajte in povabite simpatijo na sprehod. Po četrtku se boste lažje sprostili, a boste pozabili na težave, ki so vas težile. Veliko lažje se boste pogovarjali, se izrazili in skozi to čisto spontano rešili nekatere finančne zadeve. Veliko lažje boste tudi razmišljali in imeli možnosti izraziti svoje ideje in mnenja, kar vas bo aktiviralo v drugo smer življenja. Prihaja psihično precej bolj dinamično obdobje, ko se bo toliko dogajalo, da ne boste mogli vsega sproti udejaniti. Zato je nujno, da si pišete dobre ideje, sledite vsemu dogajanju ter se ne umikate. Precej učinkoviti boste v prvi polovici tedna tudi zato, da dokažete svoj prav in se odmaknete od nekaterih, ki vam gredo na živce. Vodil vas bo notranji nemir in tudi jeza, a boste precej molčeči. Osredotočite se na smiselne stvari. Če bi se zares sprostili, bi lahko ugotovili, kako lepa je ljubezen. Iskrice strasti vas bodo vse bolj prevzemale, čeprav jih boste zavračali in se izgovarjali na delo. Vseeno bo ljubezni namenjen konec tedna, zato ne imejte prevelikih delovnih načrtov. V službi vas jezi, ker ne morete priti do svojega miru, do statusa quo, ki ste ga prej imeli. Zdaj se kar naprej nekaj spreminja in se morate ponovno truditi in sodelovati na drug način, kot bi si želeli. Okrepite skrb za fizično telo, saj vam bo izboljšana kondicija omogočala, da boste čustveno manj občutljivi. Venera namreč prehaja znamenje rib, kar vas energijsko povezuje s svetom na drugačen način in zaznavate čustva širše okolice. Precejšnji preobrat tega tedna vam bo okrepil življenjsko energijo in iz zaskrbljenosti prvih dni boste prešli v optimistično in polno delovanje. Še sami ne boste mogli verjeti, kako nenadno se vam bo spremenilo počutje, a zadovoljni boste, da ste končno prišli do večje moči za življenje. Prve dni boste še čakali na pravo priložnost za pogovore in prave poteze. Od četrtka naprej pa se bo vaša notranja moč okrepila, povečal se bo nemir in ne boste se mogli več zadrževati. Usmerili se boste v konkretno reševanje situacij tako poslovno kot osebno, in še vam bo ostajala energija. Čas prihaja, da uredite vse večje zagate, ki jih v preteklosti niste mogli. Mars v vašem znamenju vas bo naredil prodorne, tudi ostre in ne boste se predali tako zlahka, zato bodo uspehi sledili. Če vas muči visok pritisk ali ljubosumje, je koristno, da ne nosite rdeče barve ter da se posvetite daljšim sprehodom v naravi. Prav tako vam škodi zadrževanje besed in misli, zato si vse, kar še nosite v sebi, zapišite in se s tem razbremenite. Čustvena nihanja so prisotna zaradi vašega čustvenega ostajanja v preteklosti, zato vas teden vabi v hitrejše spremembe. To vas bo zmedlo in morda boste vse sprejemali bolj avtomatično, podzavestno. Zelo sproščujoči, a tudi delovni dnevi so pred vami. Zato si ne ustvarjajte romantičnih hrepenenj, raje bodite sproti iskreni z vsemi, in marsikateri odnos se bo dobro razvil. Pridobite lahko številne prijatelje, vendar se ne trudite; naj bo vse sproščeno. Številne spremembe vam delajo težave pri delu. Ne ozirajte se na pretekle načrte, ki niso prinesli dobrih rezultatov, raje se lotite novih poslovnih izzivov, ki vas bodo še daleč pripeljali. Veliko dogajanja bo tako v ljubezni kot v poslu, zato se ne oklepajte situacij, temveč sproti doživljajte trenutek za trenutkom. Ne čakajte, da bo to minilo, temveč se navadite, saj je to optimalno življenje. Konec tedna si boste želeli spočiti, a vam bo strast zakuhala drugačne vrste sprostitev. Sproščeni boste in zadovoljni, ne glede na vse, kar se bo dogajalo okoli vas. To vas bo delalo vzdržljive, da ne boste vznemirjeni zaradi negativizma bližnjih ali zaradi težav, za katere boste zaupali, da se bodo sproti reševale. Vaše srce je pomirjeno, saj veste, kaj si želite za prihodnost, in tudi zaupanje imate v življenje, da vas do tja pripelje. Zaznavajte, kaj vas osreči, saj so zdaj še možne spremembe. Morda boste morali še malo preusmerjati bližnje, da se navadijo na vaše novo stanje, a je pomembno, da vztrajate. Še posebno sobota bo polna izzivov, saj si boste želeli privoščiti malo svobode, a bodo vsi nasprotovali oziroma želeli sodelovati v vašem prostem času. Sledite svoji intuiciji in ne reagirajte na dvome bližnjih, če vas določena dejanja naredijo zadovoljne. S svojim notranjim mirom in občutkom za prihodnost boste pomagali mnogim, da bodo sledili vašemu zgledu in rešili svoje naloge dobro. Optimalno je, da se redno družite z naravo in se tako sproti regenerirate za vsakodnevne obveznosti. Aktivni boste in se tudi čustveno precej sprostili. To bo precej novo stanje, saj ste do zdaj bili ves čas zaskrbljeni in pod pritiski okolja. Začeli boste pridobivati notranje samozaupanje, in optimizem bo postal domač. Domači bodo veseli vaših sprememb in se odlično odzivali na vašo dobro voljo, kar bo sprostilo negotovosti preteklosti. Že ponedeljek vam bo naklonjen in dobro boste začeli z nekaterimi novimi stvarmi, kar vas bo veselilo. V četrtek in še posebno v petek pa bodite odprti za vse ideje, vsa povabila, saj bodo odlične energije za vaše poslovne preboje. Mogoče dobite ponudbo za novo službo ali nove ideje za svoj posel. Karkoli bo, vas bo razveselilo in vas podprlo pri bolj optimističnem pristopu k življenju. Pogovarjajte se o idejah, saj se bo iz tega razvilo veliko več, kot bi lahko naredili sami. Odprite se za sodelovanje tako doma kot v službi, kar pomeni, da se pogovarjajte tudi o stvareh, ki jih še ne razumete ali nimate dodelane strategije. Čustveno boste sproščeni, predani ljubezni in notranjemu zadovoljstvu. Povezanost z naravo in živalmi vam to še podpira. Če ste samski, boste čutili, da je ljubezen na poti k vam, zato se odzivajte na povabila in poslušajte svoj instinkt. Sreda bo polna ljubezenskih iskric in tudi vezani boste čutili željo po obnovi strasti in veselja. Dobro je, da se navadite na pretok ljubezni v svojem življenju in delujete iz nje v vsem, kar počnete. To bo osrečilo vas in vam omogočilo popolnoma novo življenje. S svojo sproščenostjo boste pozitivno vplivali na vse dejavnike posla in tudi pridobili večja darila ali finance. Če imate možnosti, zaprosite za napredovanje ali povišico, saj so dobre možnosti, da vam ugodijo. Če se boste odločali za pomembne stvari, ne glede na to, ali bo sprememba v službi, krajše potovanje ali sprememba v partnerstvu, bodite iskreni najprej do sebe in ne delajte kompromisov zavoljo drugih, ki tega ne bodo želeli niti cenili. Razdvojeni boste in iskali optimalno rešitev. Zavedate se, da potrebujete spremembe v samem bistvu življenja, a se ne pripravite do tega, da bi se lotili vsega konkretno. Čas je, da se sprostite tako v ljubezni kot v poslu in si ne zapletate več odnosov zaradi poslovnih izzivov, v katere potem pobegnete, če odnosi ne potekajo tako, kot želite. Sredi tedna boste imeli priložnost osvoboditi nekatere strahove, kar vam bo poglobilo samozavest in boste povsod nastopili bolj umirjeno in celovito. Izkoristite to za začetek večjih, pomembnih sprememb, ki vas bodo pripeljale do stabilnega življenja v ljubezni, pa tudi v poslu. Vse priložnosti boste imeli, da postavite svoje življenje – vsa področja na nove temelje, zato bodite jasni v tem, kaj si želite oziroma kam spada kaj. Ne mešajte posla s čustvi in prav tako ne zapostavljajte srca zaradi denarja, saj se bodo stvari sistematično začele urejati povsod, ko si boste priznali realno stanje. Veliko dogajanja bo tako čustveno kot na delovnem področju, a z optimizmom se vam bo zdelo, da vse zmorete. Navdušeni boste nad vsem in prehitro reagirali ter si sproti ustvarjali še več zmede. Koristno je, da se zavedate, da se je dobro o čemerkoli pogovoriti, vsaj zato, da osvobodite svoje bližnje, ki pogosto čakajo na vaše odločitve in ugibajo o vašem delovnem urniku ter načrtih. Če boste bolj jasni z njimi, bodo lahko tudi oni bolj sproščeno sodelovali in vam precej bolj pomagali kot do zdaj. Če iščete nove ideje ali načine za poslovni uspeh, se vam bodo od četrtka naprej odpirale možnosti, s katerimi lahko čisto na novo postavite svojo službo in okrepite svojo blaginjo. Zato se ne odmikajte ponudbam ter se pogovorite o vsem, kar vam bo padlo na pamet. Umirite se in se ne vključujte v vse dogajanje okoli sebe. To vam bo okrepilo notranjo energijo in zunanji vpliv ter boste lažje usmerjali svoje življenje. Tako pa imate občutek, da vas veter nosi in da nimate nobenega vpliva na dogajanje. Razdvojeni boste, saj si želite sprememb, svobode in sprostitve, a pri tem ne želite spremeniti ničesar v svojih dejanjih in vsakdanjiku. Kot da pobegnete v svoj domišljijski svet, kjer se vse zgodi samo od sebe na način, ki vam ustreza. Čustva vas bodo vznemirjala in vas spodbujala k novim idejam o življenju in ljubezni, a boste še vedno previdni. Prisluhnite srcu in ljudem, ki so vam blizu, in odkrivajte nove stvari v sebi, ki vas korak za korakom delajo srečne. Kljub temu, da bi lahko začeli s konkretnimi spremembami in novimi izzivi v poslovni sferi, se boste raje odmikali in še vedno čakali na izjemne priložnosti, ki pa se ne bodo dolgo pojavljale, če ne boste začeli delati korakov v novo smer. Če imate težave z alergijami, potem sproščajte ta strah in bolj sodelujte z vsem, kar se bo dogajalo okoli vas. Koristno je, da razmislite o tem, da se mogoče ne bojite življenja, temveč sami sebe, svojih globokih čustev in vsega, kar bi se spremenilo, če bi začeli bolj resno vstopati v spremembe. Vodnar 21. 1–18. 2. Nemirni boste in sočasno želeli vse urediti, sodelovati in voditi, po drugi strani pa vse prepustiti ter se čisto izogniti vsem, saj ste zares čustveno pregoreli. Ne skrbite toliko, da bodo vsi zadovoljni, saj vam bo lažje organizirati vse potrebno brez zadržkov. Ker pa se zaradi preteklosti obremenjujete z družinskimi člani, se potem avtomatsko postavljate na zadnje mesto, kar prej ali slej pripelje do izčrpanosti in vaše nervoze, ki razbije želeno čustveno harmonijo. Optimistični boste in iskali priložnosti za pogovore in sodelovanje, pri tem pa pozabili na želje drugih ter zasledovali svoje cilje. Sreda in petek bosta prebojna. Polni boste energije in idej, ki pa jih poskusite usmeriti v projekte, ki bodo koristili predvsem vam in vašemu delu ter življenju. V soboto vstanite čim prej, da ujamete koristno podporo zvezd, saj bo od tega odvisen celoten dan in način domačega druženja za dlje časa. Imeli boste dve poti: ali boste precej optimistični ali pa zelo nervozni in nemogoči za vse domače. Izbira je vaša. Ribi 19. 2–20. 3. Odlično počutje vam bo dvignilo samozavest in odprti boste tako za ljubezen kot za obilje. V sebi boste čutili povezanost z življenjem in poskrbeli boste, da vas bližnji ali okolica ne bo motila pri tem. Počasi se boste privajali na to, da ni nič narobe, da ni posebne drame ne doma ali v službi in da lahko zares počnete tisto, kar vas veseli. Morda se boste zaljubili v življenje in pri tem sproščeno spreminjali svoje odnose in vse, kar vas obdaja. Vsak dan posebej boste doživeli nekaj novega, kar vas bo odprlo za kreativnost in sprejemanje življenja čisto na drugačen način. Ugotovite, kaj vam je strast ali veselje, saj se bo tudi to lahko začelo uresničevati. Koristno je, če ste usmerjeni v svojo pot, da ne popustite vplivom okolice, ki vas sicer takoj obremeni. Organizirajte prav vse dejavnosti, ki jih želite početi, nič ne puščajte naključju. Tako boste sami sebe optimalno motivirali in v nekaj tednih dosegli enake uspehe, kot bi jih sicer v nekaj mesecih. Energijska napoved od 9. do 15. aprila: dobra novica za vse! Zakaj se slaba samopodoba tako rada zažira v nas? Morda pa vaši talenti prihajajo iz vaših preteklih življenj ... Iskreni Luka Jezeršek: 'Z ženo ne rabiva kontracepcije, ker ...'


source: fineweb

text: Kaj je potrdilo o pristnosti sistema Windows? Potrdilo o pristnosti (COA) je posebna varnostna oznaka, ki jo nosi le programska oprema Microsoft z zakonito licenco. Njen namen je preprečevanje ponarejanja. Če je na škatli programske opreme Microsoft oznaka COA, so programska oprema in druga vsebina škatle, na primer mediji in priročniki, pristni. Če je bil Windows ob nakupu računalnika že nameščen, je oznaka COA na zunanji strani računalnika. Pri majhnih napravah (dolžine ali širine 15 cm ali manj) je lahko oznaka COA pod baterijo. Če si želite ogledati primere oznak COA, obiščite Microsoftovo spletno mesto.


source: wikipedia

text: Hitróst (oznaka v) je v fiziki vektorska količina, ki podaja spreminjanje lege telesa ali snovi v prostoru v časovni enoti. Osnovna enota s katero merimo hitrost je meter na sekundo (m/s). Uporabljamo pa tudi druge izpeljane enote npr. kilometer na uro (km/h). Pri pretvarjanju med slednjima si lahko pomagamo s pravilom oz. približkom: 1 m/s = 3,6 km/h in 1 km/h = 0,28 m/s. Pri premem enakomernem gibanju je hitrost konstantna, pri pospešenem gibanju pa se s časom spreminja. Zgled za pospešeno gibanje je enakomerno kroženje, pri katerem sicer ostaja hitrost po velikosti konstantna, spreminja pa se po smeri. Posebna teorija relativnosti je predpostavila, da telesa ne morejo doseči hitrosti, večje od hitrosti svetlobe v praznem prostoru. Vsi dosedanji poskusi to predpostavko potrjujejo. Povprečna hitrost Povprečno hitrost pri gibanju izračunamo tako, da prepotovano razdaljo s delimo s časom t, potrebnim za pot: Če je tir telesa podan kot funkcija časa: lahko trenutno hitrost izračunamo kot odvod lege po času: Glej tudi četverec hitrosti hitrost zvoka tahion Zunanje povezave Gibanje Kinematika Osnovni fizikalni koncepti


Barack Obama: iz fikcije v realnost | Radio KAOS Radio KAOS (https://www.radiokaos.info/komentar/barack-obama-iz-fikcije-v-realnost/) Barack Obama: iz fikcije v realnost Uredništvo | 3. November 2008 Če odštejemo približno petdeset milijonov ljudi, ki bodo jutri verjetno glasovali za Johna McCaina, verjetno cel svet bolj ali manj naglas navija, da bi na jutrišnjih predsedniških volitvah v ZDA zmagal Barack Obama. Ideja, da bi se v ovalno pisarno naselil temnopolti predsednik je po eni strani neskončno škandalozna, po drugi strani pa je popolnoma normalna in celo logična. Ob morebitni zmagi Baracka Obame bomo spet priča pojavu, ko bo življenje posnemalo umetnost, ki menda posnema življenje. Ideja o temnopoltem predsedniku je še pred desetletjem veljala za ultimativno provokacijo, ki so ji jo lahko privoščili samo kakšni holivudski filmi, pa še to le tisti, v katerih niso nastopali najbolj plačani zvezdniki. Tako je denimo v filmu Deep Impact predsednika odigral Morgan Freeman, ki je bil v tem filmu katastrofe odvisen od spodobnosti nekaj belopoltih astronavtov, da rešijo njegovo črno in vsako drugo ameriško rit pred uničenjem iz vesolja. No, kar nekaj let kasneje se je kultna serija Zahodno krilo končala tako, da je bil za predsednika izvoljen malo znani senator latinoameriškega rodu Matthew Santos, v še vedno popularni seriji 24 pa je belopolti agent Jack Bauer varoval črno rit ameriškega senatorja, ki je nato postal ameriški predsednik in bil večkrat tarča atentorja. Na sploh se zdi, da je barva kože naslednjega ameriškega predsednika bolj pomembna za ves preostali svet kot pa za Američane. To seveda ne pomeni, da nekje pod površjem ne brbota lonec rasizma in s tem povezanih predsodkov, a dejstvo, da več kot polovica Američanov slabih 24 ur pred odprtjem volišč meni, da bi bil sin Američanke in Afričana dober predsednik, kaže predvsem na pregovorno pragmatičnost Američanov, ki bodo sledili tistemu, ki za katerega bodo ocenili, da bo bolje plaval v visokih valovih gospodarske krize. Pravzaprav je ironija popolna. Če bo Obama izvoljen, bo izvoljen zato, ker je imel boljši program, če pa ne bo izvoljen, pa ne bo izvoljen zaradi barve kože. Namreč: tabu teme, kot sta spol ali rasa predsedniškega kandidata lahko še kako priplavajo na površje. Velika pričakovanja lahko prinesejo tudi velika razočaranja. Barack Obama bo morda Billu Clintonu res »ukradel« naslov prvega črnskega predsednika, in v eni osebi združil Clintona, Johna F. Kennedyja in Martina Luthra Kinga, a hkrati bo podedoval dve vojni, najhujšo gospodarsko krizo po letu 1930, neverjetno proračunsko luknjo, vnaprej porabljen denar za reševanje bank in dejstvo, da ZDA v mednarodnih odnosih nimajo tistega vpliva, ki so ga Bushu mlajšemi zapustili Clinton, Bush starejši in Reagan. Tako kot nihče ni želel govoriti o spolu ali rasi, tako tudi nihče ni načenjal teme o možnem atentatu na Obamo. A to še ne pomeni, da to vprašanje ne visi v zraku. Abraham Lincoln, Martin Luther King, John in Bobby Kennedyâ€¦ ljudje, ki so v ameriški zgodovini postali mitološke osebnosti, ker so jim krogle atentatorjev preprečile, da bi do konca preobrazile ameriško družbo. A za kakšne hude preobrazbe tokrat verjetno ne bo časa. Kdorkoli bo že naslednji ameriški predsednik, bo imel pred očmi predvsem ameriške interese. Morda bo za dosego slednjih malo redkeje posegel po orožju, a naivno bi bilo pričakovati, da bo zaradi predsednika Obame celemu svetu bolje. A če bo šlo Ameriki slabo, bo šlo celemu svetu še slabše. Spoštovani! Pretekli konec tedna je finančni pa tudi ves preostali svet zaskrbljeno opazoval živčno vojno med predsednikom ZDA Barackom Obamo in republikansko večino v predstavniškem domu ameriškega Kongresa okoli tega, ali bodo kongresniki dovolili dodatno zadolževanje najmočnejše države na svetu. Delo se šele pričenja Izbira med revolucijo in revolucijo Vse objave pod oznako Barack Obama → Med 3. decembrom 2013 in 1. DreamWalk sanjajo o ameriškem trgu Vokalno-instrumentalna zasedba Dreamwalk se je prvič sestavila že v srednji šoli. Danes sami sebe opisujejo kot pop-punk, čeprav pogledujejo tudi proti ameriškemu trgu, kar nakazujejo komadi v angleščini. Skorajda konec sveta Vse objave pod oznako ZDA → Pred Dnevom reformacije: Trubarjevo razodetje Janković pričakuje ponudbe za poceni stanovanja


text: Razlogov za izpuščanje zajtrka je veliko. Eden od razlogov je jutranje pomanjkanje apetita, drugi je pomanjkanje idej, tretji pa je zagotovo pomanjkanje časa. In če tudi vam zjutraj pogosto primanjkuje časa, imamo za vas rešitev! Predstavljamo vam nekaj zdravih zajtrkov, za pripravo katerih ne boste potrebovali več kot 15 minut! 1. Polnozrnati izdelki Polnozrnate jedi so vedno dobra izbira, saj nam dajo veliko energije, zaradi obilice vlaknin pa pripomorejo tudi k dolgotrajnemu občutku sitosti. Ker za pripravo polnozrnatih palačink ali mafinov zjutraj pogosto nimamo časa, raje posegamo po kupljenih polnozrnatih izdelkih. Poleg rezine (ali dveh) poljubnega polnozrnatega kruha so odlična in nadvse enostavna izbira tudi navadni ovseni kosmiči, ki jim poljubno dodajamo suho ali sveže sadje, oreške, semena in/ali med. Priporočamo, da si na zalogo pripravite domač musli, ki mu zjutraj po želji dodate kravje, riževo, ovseno ali kakšno drugo mleko (jogurt) in tako bo zdrav zajtrk pripravljen v manj kot petih minutah. 2. Sveže sadje Sveže sadje je idealen začetek dneva predvsem za tiste ljudi, ki zjutraj težko jedo. Je odličen vir vitaminov, mineralnih snovi in vlaknin. Priprava je povsem enostavna – sveže sadje očistimo in operemo, nato pa ga narežemo na poljubno velike kose, naribamo ali pretlačimo. Lahko ga pojemo samega ali kombiniramo s skuto, kosmiči in/ali jogurtom. Za pripravo sadja z medenimi ovsenimi kosmiči potrebujete samo pet minut, skutni namaz z jagodami ali sadni lonček z jogurtom pa bosta pripravljena v zgolj 15 minutah. 3. Jajca Številne raziskave so pokazale, da so jajca odlična izbira za zdrav začetek dneva. V primerjavi z enako kaloričnim zajtrkom iz drugih živil nam bo zajtrk z jajci vzbudil večji občutek sitosti. Razlog za visok indeks sitosti je povezan z visoko vsebnostjo beljakovin v jajcih. Ker jajca vsebujejo visokovredne beljakovine, nas hitro nasitijo, občutek sitosti pa tudi traja dalj časa. Ker so jajca dokazano dobra in zdrava izbira, si lahko mirne vesti za zajtrk privoščite trdo ali mehko kuhana jajca, jajca na oko ali umešana jajca z drobnjakom, ki jih boste pripravili v samo 13 minutah. 4. Skuta Skuta je celo boljša izbira kot jogurt, saj ima veliko več beljakovin, zato nas za dalj časa nasiti. Odlična izbira je pusta skuta, ki jo lahko pojemo kar brez dodatkov ali kombiniramo s svežim sadjem, žlico medu (domače marmelade) ali svežimi zelišči. V vsakem primeru bomo poskrbeli za zdrav zajtrk, bogat s polnovrednimi beljakovinami, ki odlično nadomeščajo meso in jajca. Za pripravo skutnega namaza z vodno krešo ali skutnega namaza s hrenom in šunko potrebujete samo 10 minut, za spremembo pa si lahko za zajtrk pripravite tudi fige s kozjo skuto in medom. Glede na izsledke številnih raziskav je kozja skuta izjemno zdrava, saj na telo učinkuje antikancerogeno, protibakterijsko ter protialergijsko. 5. Tekoči zajtrk Za takrat, ko nimamo veliko časa, so odlična izbira tudi t. i. tekoči zajtrki, ki jih preprosto spijemo. Seveda govorimo o raznoraznih smoothijih, zmečkančkih in podobnih sadnih ali zelenjavnih sokovih in napitkih. Razlogov za njihovo priljubljenost je veliko: so hitro pripravljeni, zdravi, dobro nas nasitijo, hkrati pa vsebujejo tudi veliko vitaminov, mineralov in antioksidantov, ki so potrebni za normalno delovanje organizma. Vse, kar potrebujemo za pripravo, je sveže sadje in/ali zelenjava, po želji tudi poljuben mlečni izdelek in največ 15 minut časa. Če vam je zmanjkalo idej, vam jih nekaj ponujamo mi: ♦ jagodni smoothie, ♦ tropski smoothie, ♦ hruškov smoothie, ♦ nektarinin shake, ♦ zajtrk v kozarcu, ♦ zeleni zmečkanček, ♦ okrepčilen napitek iz vodne kreše, ♦ sadno-zelenjavni napitek, ♦ jogurtov napitek z aloe vero.


text: Daniel Gabriel Fahrenheit, poljsko-nemški fizik, * 24. maj 1686, Gdansk, Poljska, † 16. september 1736, Haag, Nizozemska. Določil je Fahrenheitovo temperaturno lestvico, ki se še vedno uporablja v ZDA za vsakodnevno merjenje temperature. Namesto živega srebra je za termometer najprej uporabljal alkohol. Leta 1724 so ga sprejeli v angleško Kraljevo družbo. Sklici Glej tudi seznam nemških fizikov seznam poljskih fizikov seznam nemških akademikov seznam poljskih akademikov seznam članov Kraljeve družbe Nemški fiziki Poljski fiziki Nemški akademiki Poljski akademiki Tuji člani Kraljeve družbe


Komentiraj Zvočni Prepihi & Štrigon Records, 2019 V oddaji Razširjamo obzorja tokrat predstavljamo kompilacijsko izdajo Preslišano, ki sta jo pripravila stara znanca slovenskega glasbenega podtalja - Brgs, ki vodi založbo Zvočni Prepihi, in Umdhlebi, ki vodi založbo Štrigon Records. Oba ustvarjalca sta vsak zase na tukajšnji sceni pomembna vezna člena mreže obrobnejših muzik nojza, dronea, prostega jazza, elektroakustičnih kompozicij in drugih, ki zvok uporabljajo predvsem kot inštrument sposoben bodisi prefinjenosti ali brutalnosti. Tako kuratorja kot tudi ustvarjalci vključeni na izdaji bi morali biti poslušalstvu Radia Študent v večini že dobro znani. Še ostali takšni znanci so torej Bine, Mini Scarves, sicer bolje poznan pod imenom Mono Scarves, nevem nevem, Red Moon oziroma kar duo pobudnikov Brgsa in Umdhlebija, .čunfa, Kikiriki in SSMKOSK. Vključena sta seveda tudi solo Brgs in Umdhlebi. Na plošči pa se pojavita tudi še precej neznana Heyrnaarlaus in Praznina. Kompilacijo spremlja Preslišan manifest, ki sporoča slednje: Odločitev za kompilacijo je bila spontana. Zasnova kasete se je rodila iz same iniciative, da bi zbrali tovariše in tovarišice, ki orbitirajo okoli sorodne elektroakustične, improvizirane, noise, drone, diy scene in ostalih eksperimentalnih odmikov od le-te na trak. Zbrana sonična druščina predstavlja peščico kreativnih posameznikov, ki se plazijo po domačem podzemlju. Nekateri so prisotni na sceni, za nekatere pa boste slišali prvič. Izbor zajema nekaj že izdanih komadov, nekateri pa so bili narejeni ekskluzivno za to kompilacijo. Na eni strani je sporočilo tega dejanja opozorilo na to, da umetniški izraz ne potrebuje obilo sredstev, da se zgodi in je prisoten, je pa v veliki meri spregledan in potisnjen na rob kljub vsej svoji kreativnosti. Na drugi strani pa je sporočilo tega dejanja en velik sredinec vsem, ki javna sredstva in poligone izkoriščajo le in zgolj za podpiranje lastnih agend in hkrati kreiranje razlik, razkolov in selektiranje na priviligirane in izrinjene. Ključno poslanstvo pa je predvsem povezovanje, mreženje in druženje posameznikov, ki z svojim ustvarjanjem sejejo semena svetlobe in hrupa po naši deželi in onstran nje. Preslišan manifest je napoved in opozorilo, da bomo nadaljevali in bili s skupnimi močmi še bolj združeni, še močnejši ter še bolj prisotni.


source: CulturaX

text: Maja Križnar: Izgubila sem tebe, a našla sem sebe – Carica si! Domov / Trgovina / Knjige / Maja Križnar: Izgubila sem tebe, a našla sem sebe Maja Križnar: Izgubila sem tebe, a našla sem sebe količina Po prevari v partnerstvu in izgubi službe v zelo kratkem časovnem obdobju, sem se lotila dela na sebi. Želela sem razumeti, zakaj se mi je vse to zgodilo. Skozi različne situacije sem spoznavala in predelovala različne omejujoče vzorce v odnosih in poklicne omejitve, pri vsem tem pa sem se kasneje, po mnogih prejokanih nočeh, velikokrat tudi pošteno zabavala. Ko sem spoznavala svojo notranjost in čistila omejujoče vzorce še iz otroštva ter tudi iz kakšnega življenja pred tem, sem kmalu začela zaznavati spremembe v okolici. Razrešila sem odnose z domačimi. Vzljubila sem svoje telo, iz katerega je pravzaprav samodejno odpadlo 16 kilogramov odvečne telesne teže, s katero sem se borila praktično skozi vse svoje življenje. Nekaj mesecev po izgubi službe pa sem se tudi samozaposlila ter stopila na pot uresničevanja svojih sanj in želja, s katerimi se čutim vedno bolj povezano. Pri moji osebni transformaciji so mi pomagale tehnike meditacije, angelska terapija, pisanje in tudi eterična olja, ki so moja izkušanja naredila še bolj globoka. Naučila sem se, da je delo na sebi nikoli dokončana zgodba, ki sem ga spremenila v zabavo in užitek. Zaradi vseh lekcij in preizkušenj sem popolnima spremenila način življenja in razmišljanja ter se naučila imeti rada samo sebe. Draga bralka in bralec – »Delo, ki ga na sebi opraviš danes, je najboljša naložba za tvoj jutri.« 🙂 Če je uspelo meni, lahko uspe tudi tebi. 3 mnenja za Maja Križnar: Izgubila sem tebe, a našla sem sebe Skrbnik – 31. maja 2018 Včeraj sem kupila tvojo knjigo in jo tudi takoj z veseljem prebrala. Čudovita knjiga z bogato poučno vsebino. Tudi jaz sem se našla v njej. Čestitam, da si v letu dni uspela toliko predelati in seveda čestitam, za to fantastično knjigo in da si svoje izkušnje, lekcije in znanje delila z nami. Hvala ker si. Toplo priporočam v branje." (Agica Tovornik) "Prebrala sem knjigo; takšne imam najraje, napisane preprosto, na lastnih izkušnjah. Hvala " (Tanja Romih)


text: Ameriški strokovnjaki: Kaj bodo Rusiji podmornice z 200 vodenimi raketami? - Russia Beyond Slovenija Ameriški strokovnjaki: Kaj bodo Rusiji podmornice z 200 vodenimi raketami? V ZDA so s precejšnjo resnostjo sprejeli vest o tem, da namerava ruska mornarica svoje največje podmornice razreda Akula (po NATO klasifikaciji Typhoon) opremiti z velikim številom konvencionalnih vodenih raket. Po ocenah ruskega viceadmirala Olega Burceva bo vsaka podmornica iz tega razreda prejela po 200 raket tipa Kalibr, Oniks ali Cirkon. Kot primer kakovostnih strateških podmornic Burcev navaja ameriške jedrske podmornice razreda Ohio. Ameriški konstruktorji so jih namreč uspeli prilagoditi tako, da lahko nosijo vodene rakete Tomahawk. S štirih podmornic iz tega razreda so umaknili medcelinske balistične rakete Trident I, namesto njih pa namestili lanserje za rakete Tomahawk. Na ta način so dobili podmornico z zavidljivo ognjeno močjo, ki lahko nosijo do 154 teh vodenih raket. Tudi ruskim ladjedelcem predelava jedrskih podmornic ni tuja. Eden od največjih tovrstnih projektov je bila modernizacija serije jedrskih podmornic razreda 667A Navaga, pri kateri so iz trupa odstranili silose s starimi raketami, na njihovo mesto pa vgradili po osem torpednih cevi v kalibru 533 mm. S tem so torpede prvič namestili v osrednji del trupa podmornice in ne v nos, kot je bilo v navadi do takrat. Rezultat so bile podmornice s po 32 podzvočnimi vodenimi strateškimi raketami S-10 Granat. Podoben projekt, ki bi zajemal predelavo podmornic razreda Akula, bi lahko izpadel še precej učinkovitejši in s tem nevarnejši, menijo pri Military Watch Magazine. Že sama predvidena količina 200 raket, ki bi jih nosila ena podmornica, bi lahko zadostovala za uničenje celotne bojne skupine okoli posameznih letalonosilk. Rakete, kot je na primer P-800 Oniks, lahko dosežejo hitrosti 3 Machov in predstavljajo izjemno zahteven cilj za obrambne ladijske sisteme. Še nevarnejše bi potencialno lahko bile rakete Cirkon, v kolikor bodo testiranja uspešna. Te bi naj dosegle hitrost tudi do 9 Machov in bile sposobne doseči 1.000 kilometrov oddaljene cilje, kar dejansko pomeni, da proti njim trenutno ni učinkovitih obrambnih sistemov.


text: Naključen izdelek 12.52 € Redna cena: 10.44 € BC naročnik Nova naveza (bolj) novincev/LJ okolica Ne spreglejte - Športne poškodbe: na trening ali k zdravniku? Vsako bolečino moramo vzeti resno, saj le-ta lahko vodi v hujšo poškodbo. Pa veste, kdaj je čas, da odnehate in namesto na trening raje stopite do zdravnika? - Neuničljivi Samsung Samsung je predstavil svoj drugi model odpornega telefona, ki je namenjen aktivnim uporabnikom. - Radoslav Rogina veliki junak, Orica GreenEdge prevladovala na novomeških kockah! Radoslav Rogina je ob pomoči ekipe Adria Mobil obdržal rumeno majico in se veselil prestižne zmage. Jan Polanc je bil drugi. Etapo je dobil brett Lancaster. - VdS - Nova zmaga Tanje Žakelj! Tanja Žakelj (Unior Tools Team) še kar naprej piše zgodovino - v Val di Sole je slavila drugič zapored v svetovnem pokalu in s tem samo še potrdila vodilni položaj. - Pojasnilo obiskovalcem spletne strani Bicikel.com Zaradi vročih besed na forumu glede afere "Matera Franja" objavljamo pojasnilo. - Senzorja srčnega utripa Polar H6 in Polar H7 Senzorja srčnega utripa omogočata povezavo s pametnimi napravami drugih proizvajalcev - Maraton Franja 2013 / foto Pravijo ji tudi mati vseh maratonov. Maraton Franja je res nekaj posebnega, ima namreč zgodovino, vsako leto privablja množice kolesarjev in vedno boljša je. Tudi letos smo se s kolegi odločili okusiti asfalt, ma ... - Na sončno soboto kolesarjenje po Srcu Slovenije Na pragu Ljubljane, v Srcu Slovenije, bo v soboto, 15. junija 2013, potekala rekreativna prireditev Dan kolesarjenja po Srcu Slovenije, ki je bila konec maja prestavljena zaradi slabega vremena. - Dodatek - Revija BICIKEL (06) Gorsko kolo zna voziti vsak. Vsaj tako nas je večina prepričanih, a dejstvo je, da nekateri nikdar ne zapeljejo z lepih makadamskih ali gozdnih poti na steze, kamne in korenine. - Vsi tekači, vsi enakopravni, vsi nori - Revija TEKAC (06-07) Najnovejšo izdajo revije Tekac že najdete na prodajnih mestih po Sloveniji. V uvodniku odziv na razvpito mnenje Jele Krečič. http://si.hit.gemius.pl/hitredir/id=.WbqyOcLf9oemrquG96JUsTVHWvNxm94LP0TQeCutP..J7/fastid=hewrwjzetntfgwmqnjsdfyphvfne/stparam=mdcmfmhtnw/url=http://www.nlb.si/start?ref=1306start_bicikl_6


text: Po dobrih treh letih se mrzli bratci ne vračajo zgolj z virtualnim albumom I Need Stuff, temveč tudi s svežnjem ukrepov za trenutno velekrizno obdobje – naslov drugega albuma so aktualno prekrstili v Sudden Debt, kar je postal moto spomladanske turneje. Toda ne skrbite, krize je nepreklicno konec, na obzorju so namreč modreci Hanson in njihov odrešilni pa(n)k-rock. Spet imamo na tapeti razvpite brate Hanson, bližnjo žlahto članov NoMeansNo, s katerimi so si neverjetni podobniki, s to razliko, da so Hansoni popolnoma in brezpogojno fascinirani nad skupino Ramones, pivom ter hokejem (kar ni tako zelo nenavadno, sploh če si kanadske krvi). Kadar torej vesela severnjaška druščina ni na ali ob ledeni ploskvi, si utrga čas, da odbrusi kako robato in špasno pankovsko napitnico. Postava: Johnny Hanson (center) Tommy Hanson (levo krilo) Robbie Hanson (desno krilo) Mike Hanson (vratar) Fotogalerija: Foto: Boris B. Voglar


Radio Štajerski val - Na cestah na Celjskem te dni alkohol velik problem Na cestah na Celjskem te dni alkohol velik problem Policisti PU Celje skoraj vsak dan obravnavajo alkoholizirane voznike. (Foto: Radio Štajerski val) Policisti Policijske uprave Celje so zaskrbljeni, saj skoraj ne mine dan, ko ne bi obravnavali voznikov, ki vozijo pod vplivom alkohola. Tudi ugotovljene stopnje alkoholiziranosti so visoke. Včeraj so obravnavali tri, ki so krepko napihali. Posledice veliko hujše od denarne kazni Kot so sporočili iz Policijske uprave Celje so popoldne alkoholizirana voznika ustavili na Kidričevi ulici v Celju in v Veliki Pirešici. 51-letniku v Celju je preizkus z alkotestom pokazal 0,79 miligramov alkohola v litru izdihanega zraka, 54-letniku v Veliki Pirešici pa 0,71. V večernih urah so voznika pod plivom alkohola ustavili še na Lavi. 49-letniku je alkotest pokazal, da je imel 0,76 miligramov alkohola v litru izdihanega zraka, ob tem je vozil še brez vozniškega dovoljenja, zato so mu zasegli vozilo. Zoper vse tri kršitelje bodo podali obdolžilni predlog na pristojno sodišče. Milena Trbulin iz celjske policijske uprave pa ob tem dodaja: Zato policisti znova opozarjajo vse udeležencev v prometu, da je prisotnost alkohola v prometu nedopustna in da naj ne vozijo, če so uživali alkoholne pijače. Trbulinova še dodaja, da so tako policisti, gasilci, reševalci in ostali zdravstveni delavci v teh dneh prekomerno obremenjeni s posledicami situacije, v kateri smo se znašli zaradi širjenja nalezljive bolezni. Zato poziva, naj bodo vozniki, ki se v teh dneh odpravljajo na neodložljive poti solidarni tako, da dosledno spoštujejo prometne predpise in se dodatno ne izpostavljajo tveganjem in nevarnostim v prometu. (NS)


Zven jesenskega listja (29.10.2018) - Duhovna univerza Narava nenavezano odlaga svoje okrasje, prav nič se ne zdi, da za njim žaluje, kje so njene zelene krošnje, ali pa, kako ji bodo ostale le gole sive veje. Le sledi naravnemu ritmu z zaupanjem in se mu ne postavlja proti toku stvari. Mehko drsi po široki strugi časa, kot spretna plesalka, dajajoča videz, da se sama ne giblje, da jo giblje le soplesalčeva roka, ki jo vodi in s katero je zlita v Eno. Z jesenjo ne dozoreva le narava, dozorevamo tudi mi, saj smo tudi sami del plesalkine obleke, na kateri skušamo slediti roki, ki vodi vse. Čas je, da pred odhodom sonca pogledamo z njegovo svetlobo še enkrat temeljito vase in potem tudi sami odvržemo svoje listje. In naj bo naši jesenski kontemplaciji posvečeno vprašanje: Kaj je tisto, kar je za nas / v nas kot listje, kar lahko izpustimo, in kaj tisto najbolj vitalno in esencialno, brez česar ne moremo? Kaj je v nas kot deblo, globoke korenine, potopljene v samo središče zemlje, pa veje, segajoče v središče neba, do sonca in zvezd, svojih sester? Pridajmo kontemplaciji sedaj še drobec prakse in opazovanja, tudi tega nas uči globoko ravnovesje jeseni. Danes bo nekoliko bolj številčno obarvano. Izhajajmo iz tega, da je v naravi vsega ravno prav. Pravšnja mera zagotavlja vsemu optimalno rast. Površnemu opazovalcu se utegne zazdeti, da lahko pridobi več, če seme zalije z več hranila ali vlage. Kot tudi, da lahko iz svojih nog in rok iztisne več kot 100% učinka kot ga le-te zmorejo. Razlaga si, da če malo pohiti, pridejo noge lahko dlje. In če malce hitreje rokuje s stvarmi, tudi te opravijo več. Ko omaguje, spije energijski napitek ali kavo in ponovno poveča storilnost. Ko znova omaguje, spije nadaljnjo kavo in ponovno vztraja pri delu. Ob koncu je zadovoljen, saj je opravil namesto 100% dela, 120%. Od nekod je iztisnil dodatnih 20%. Kot pridelovalec intenzivnega kmetijstva, ki se posluži dodatnih hranil. Navedeno dejstvo je danes popolnoma sprejeto kot sprejemljivo ravnanje z okoljem in s sabo. Namreč, ko ne gre več, malce ponovno porineš, potlačiš pristna občutja, in če ne gre več, še malo kemije ali kave, pa so dodatni procenti že zraven. Ob tem pa je spregledano v nebo vpijoče dejstvo, da je tistih dodatnih 20% vzetih iz naših skrajnih rezerv, kar nas načne. Povedano z bančno logiko, smo šli na našem bančnem računu za 20% v minus. Namreč, energije imamo, kolikor je imamo. Načini prisile telesa, ko opravi več kot zmore, se nekje »odložijo« kot negativna bilanca bančnega računa. Seveda kdaj ne gre drugače, kot da sežemo preko svoje meje, kot temu radi rečemo. Bi se lahko vsaj navadili, da po času, ko vklopimo 120% (ki jih nimamo, ne pozabimo!) prekoračeno mero energije, vrnemo nazaj? Zakaj? Da umirjeni, v ravnovesju, v sebi in navzven zazvenimo kot jesenski list. In se odložimo prav na svoje mesto v rjavo rumeno oranžni preprogi jeseni ...


Kolosej - Filmi - Afera Thomasa Crowna Na sporedu od: 14.10.1999, Kolosej Ljubljana Scenarij: Leslie Dixon, Peter Doyle, Kurt Wimmer Igrajo: Pierce Brosnan, Rene Russo, Denis Leary, Ben Gazzara, Frankie Faison, Fritz Weaver, Charles Keating, Faye Dunaway Thomas Crown je premožen samorastnik, ki lahko kupi, kar mu srce poželi in ženske se mu ne morejo upreti. A nekaterih reči ni moč kupiti z denarjem. Thomasu Crownu je zmanjkalo izzivov. Ko se v muzeju svetovne umetnosti oglasi alarm in nekdo odkoraka z neprecenljivo Monetovo umetnino, je Crown zadnji, ki bi ga newyorška policija osumila zločina. A nekdo ga kljub vsemu sumi: Catherine Banning, izvrstna preiskovalka, ki je zadolžena, da za vsako ceno najde umetnino. Tako kot Crown tudi Catherine uživa v lovu in Crown je spet našel svoj izziv. V igri sodelujeta dva, zmaga pa lahko le eden. "Izvirnik je bil akcijski film skrivalnic," pravi režiser John McTiernan, ki se je podpisal pod uspešnice kot sta Die Hard: With a Vengeance in The Hunt for the Red October. "Mi smo naredili romanco o paru, ki sta kot posameznika zelo uspešna karierista in zelo neuspešna v medsebojnih razmerjih." Po drugi vlogi Jamesa Bonda - uspešnici Tomorrow Never Dies, ki je podrla vse rekorde, je Brosnan dobil priložnost, da upodobi mogočnega finančnika, čigar najmočnejše orožje je njegov um. "Zame je Thomas Crown ena najbolj briljantnih in kompleksnih vlog v zgodovini kinematografije," pravi Brosnan. "Zmaga mu ne pomeni prav nič: hrepeni za izzivi - večja je nevarnost, bolj ga privlači. Na videz je brez šibke točke - celo na kavču pred svojim psihiatrom." Rene Russo je v svoji karieri upodabljala pametne in pogumne ženske. Vloga Catherine združuje ti dve lastnosti na prav poseben način. "Catherine ima instinkt lovca na glave in odločnost predanega policista," pravi Russova. "Z levo roko prelisiči in ujame vsakega kriminalca, ki ji pride na pot. Pri Crownu pa napravi veliko napako: prepričana je, da se mu bo lahko približala, ne da bi se osebno zapletla." "Zgodilo se je neko jutro ob kavi," pojasnjuje Brosnan. "Z Beau sva se pogovarjala o remakih in beseda je nanesla na Afero Thomasa Crowna. Oba sva bila navdušena nad filmom. Pomislil sem: Ni slabo, poglejmo, če ga bo studio odkupil. Privolili so in dve leti kasneje smo začeli snemati." "Ko sem gledala izvirnik, sem takoj pomislila, da je naslovna vloga Pierceu pisana na kožo", se spominja St. Clairova. "Oba sva bila mnenja, da bo pravi izziv tematiko in konflikte starega filma prežeti s sodobnostjo in izvirnostjo." Za scenarij so najeli par, ki še nikoli ni sodeloval: Leslie Dixon in Kurta Wimmerja. Kaj takega se v Hollywoodu še nikoli ni zgodilo. "Veselila sem sem izziva, nisem pa želela pisati prizorov pregona," se spominja Dixonova. "Zato sem studiu predlagala, da bi zanje najeli akcijskega pisca. In privolili so." Kurt Wimmer dodaja: "Šlo je za sodelovanje v pravem pomenu besede." Ko je bil scenarij gotov, ga je Brosnan poslal McTiernanu, s katerim sta prvič sodelovala še kot novinca pri snemanju trilerja Nomads leta 1986. McTiernan ga je prebral in nemudoma privolil v sodelovanje. "Všeč mi je videz "neukrečene trmoglavke", ki ga ima film." Pravi McTiernan. "Govori o ženski in moškemu, ki sta brutalno uspešna. Ta hladna neodvisnost, ki jima prinaša poklicni uspeh, jima uničuje uspešno zasebnost. Njuno razmerje je lahko uspešno le sredi velike nevarnosti." Naslednji korak je bilo iskanje igralke za vlogo Catherine. "Crown v Catherine vidi izhod iz svojega načina življenja," pravi Brosnan. "Ko se zaljubi vanjo, vidi v njej svojo zrcalno sliko. Vidi čudovito žensko, ki se je povzpela na vrh. Ko smo govorili o Rene Russo, sem pomislil: Ja, ta žensko je v filmih imela razmerja z vsemi glavnimi akterji. Brez težav bi verjel, da se ji Crown ne more upreti. Je lepa, sposobna in pregnana. Popolna je." Čeprav se je Russova izkazala v različnih vlogah, od zdravnice do detektivke in kraljice nizkoproračunskih filmov, je bila vloga Catherine prva priložnost, da bivša manekenka pred filmskimi kameri nastopi v glamurozni vlogi. "Prvič sem nastopila v vlogi, ki je zahtevala brezhibno ličenje, umetne trepalnice, čarobne obleke in vso mojo privlačnost." "Po izvirniku je bil Thomas Crown bogati dedič, naš fant pa si je sam prigaral bogastvo," pravi McTiernan. "Prihaja iz neznanega okolja, s pomočjo boksarske štipendije se spravi na Oxford. 20 let kasneje, sredi štiridesetih, je bajno bogat in podkuri vsakemu, ki se mu postavi na pot. Pred seboj ne vidi več nobenega izziva." McTiernan je za Crownov teritorij izbral jeklene in betonske kanjone New Yorka. Stavba družbe Lucent Technologies s panoramskim pogledom na južno pristanišče, Guvernerjev otok, Staten Island in Brooklyn je bila prizorišče Crownove poslovne stavbe. Vhod z avlo so posneli v nenaseljeni poslovni stavbi blizu newyorške borze. Ostali zunanji posnetki so nastali v poslovni četrti Manhattna. Crownovo graščino na Peti aveniji je režiser postavil v sodelovanju s scenaristom Brunom Rubeom, ki je poskrbel za pravo ravnovesje med novelistično aristokratsko eleganco in predanostjo umetnosti, ki tvorita bit Crownove zasebnosti. "Ne gre le za hišo bogataša," pravi Rubeo, ki je bil za uspešnico Driving Miss Daisy nominiran za oskarja. "Crown je zelo ekscentričen tip s prefinjenim okusom in načinom življenja. To sem skušal poudariti s pravimi barvami. Razen hiše na Manhattnu ima še bivališče na Karibih, ki pa je popolnoma drugačno in je odraz njegovega drugega jaza. Mislim, da mi je uspelo." Za kuliso muzejskih prostorov je poskrbela svetovno znana umetniška hiša Troubetzkoy Paintings Ltd. iz New Yorka, ki je proizvedla že na tisoče reprodukcij za več kot ducat filmov: več kot 200 umetnin za uspešnico Martina Scorseseja The Age of Innocence, celotno umetniško zbirko Bele hiše za film Roba Reinerja The American President, pa za Cruel Intentions, Wild Wild West, Meet Joe Black, Mickey Blue Eyes in Girl Interrupted. Za muzejske prizore Afere Thomas Crowna se je predsednik hiše Christopher Moore osredotočil na umetnost 19. stoletja in naredil skoraj 100 reprodukcij Degasa, Renoirja, Cezannea, Van Gogha in Pissarra. Za Crownovo domovanje je naredil skoraj 50 reprodukcij: od Doujevih tihožitij iz 17. stoletja so Picassojevih umetnin 20. stoletja. PIERCE BROSNAN (Thomas Crown) je trenutno uspešen igralec in producent. V filmu Sira Richarda Attenborougha Grey Owl je nastopil v vlogi okoljevarstvenika. Uspešnici o Jamesu Bondu (GoldenEye in Tomorrow Never Dies) sta bili najbolj dobičkonosni v zgodovini serije o nenadkriljivem tajnem agentu in zaslužili več kot tričetrt milijarde dolarjev. Tretja, The World Is Not Enough, bo pri nas premierno prikazana v začetku prihodnjega tisočletja. Afera Thomasa Crowna je Brosnanov drugi projekt v vlogi producenta (skupaj s producentko Beau St. Clair), prvi je bil The Nephew, v katerem je Brosnan nastopil v stranski vlogi ob irskem igralcu Donalu McCannu. RENE RUSSO (Catherine Banning) je svojo filmsko kariero pričela s filmom Major League leta 1989. Pred tem je nastopila v Disneyjevem filmu Mr. Destiny in One Good Cop ob Michaelu Keatonu. Z Melom Gibsonom in Dannyjem Gloverjem je posnela Lethal Weapon III. Videli smo jo tudi v uspešnici Outbreak z Dustinom Hoffmanom in Morganom Freemanom v glavni vlogi in v uspešnici Freejack z Davidom Bowiejem. Pravkar je s Kevinom Costnerjem posnela komedijo Tin Cup. Bila je uspešna manekenka. Videti jo je bilo mogoče na naslovnicah vseh znanih modnih časopisov, kot na primer Vogue in Harper"s Bazaar. Nekaj časa je bil njen obraz zaščitni znak Revlonove kozmetike. DENIS LEARY (detektiv Michael McCann) je pred nedavnim nastopil v filmu Clinta Eastwooda True Crime in uspešnici Teda Demmea Monument Ave, pri kateri je s svojo producentsko družbo Apostle sodeloval tudi kot koproducent. Nazadnje je z Woodyjem Allenom, Sigourney Weaver in Johnom Torturo igral v filmu Company Man. Z Dustinom Hoffmanom in Robertom De Nirom je igral v uspešnici Wag the Dog, s Kevinom Spaceyjem in Judy Davis pa v The Ref. Njegova producentska družba Apostle vsako leto pripravi dobrodelno predstavo Comics Come Home New Year"s Eve Special za bolnike obolele za rakom in njihove družine. FRANKIE FAISON (detektvi Parretti) je pred nedavnim igral v filmu The Rich Man"s Wife in adaptaciji uspešnice Kurta Vonneguta Mother"s Night z Nickom Noltejem v glavni vlogi. Z Noltejem in Julio Roberts je igral v uspešnici I Love Trouble. V uspešnici Silence of the Lambs je imel majhno, a pomembno vlogo zaporniškega čuvaja Barneyja, igral pa je tudi v uspešnicah Sommersby, Freejack, Albino Alligator, The Stupids, Roommates, Mississippi Burning, Do the Right Thing, Coming to America, The Money Pit, Hanky Panky, Cat People, City of tHope, The Chosen, Ragtime. Na televiziji je nastopil v serijah True Colors, Prey, Hot Hero Sandwich, Law & Order, The Cosby Show, Hawk in Oz. FAYE DUNAWAY (psihiatrinja) se spet vrača na prizorišče zločina, potem ko se je že leta 1968 ukvarjala s Steveom McQueenom v prvi različici Afere Thomasa Crowna. Dunawayeva je prejela oskarja in zlati globus za najboljšo žensko vlogo za Network (1976), bila dvakrat nominirana za oskarja za Chinatown in Bonnie and Clyde, leta 1999 je prejela zlati globus za stransko vlogo v televizijskem filmu Gia. Leta 1995 je prejela nagrado za življenjsko delo združenja Sho West Convention. Leta 1994 je prejela nagrado emmy kot gostujoča igralka v televizijski dramski seriji Colombo: It"s All in the Game in bila nominirana za zlati globus. Leta 1985 je prejela zlati globus za najboljšo stransko vlogo za mini serijo Ellis Island, leta 1997 pa je bila nominirana zanj za vlogo v Barfly z Mickeyjem Rourkeom v glavni vlogi. Letos je tri krat stopila pred filmske kamere: The Yards, Joan of Arc in Love Lies Bleeding. Pred nedavnim je z Mattom Dillonom igrala v filmu Kevina Spaceyja Albino Alligator, z Marlonom Brandom in Johnnyjem Deepom pa v romantični uspešnici Don Juan DeMarco. Nastopila je v uspešnicah The Two Jakes, The Handmaid's Tale, Mommie Dearest, The First Deadly Sin, Eyes of Laura Mars, Voyage of the Damned, Three Days of the Condor, The Four Musketeers, The Towering Inferno, Oklahoma Crude, Doc, Little Big Man, Puzzle of the Downfall Child, The Arrangement, Hurry Sundown. Na televiziji je nastopila v mini seriji A Will of Their Own in v filmih The Twilight of Golds, Rebecca, The People Next Door, A Family Devide, Silhouette, Cold Sassy Tree, Christopher Columbus, Thirteen at Dinner, Evita Peron, The Disappearance of Aimee, After the Fall. BEN GAZZARA (Andrew Wallace) je priljubljen akter neodvisnih produkcij, nastopil je v filmih Husbands, The Killing of a Chinese Bookie, Tales of Ordinary Madness, Inchon, They All Laughed, Saint Jack, Voyage of the Damned, Capone, If It's Tuesday, This Must Be Belgium, A Rage to Live, The Young Doctors, Anatomy of a Murder. Bil je trikrat nominiran za zlati globus za klasično televizijsko serijo Run For Your Life, nastopil je v številnih televizijskih filmih (Valentine's Day, Fatal Vows: The Alexandra O'Hara Story, Love, Honor & Obey: The Last Mafia Marriage, People Like Use, Downpayment on Murder, Police Story: The Freeway Killings, An Early Frost, A Letter to Three Wives, A Question of Honor, The Death of Richie, The Trial of Lee Harvey Oswald, You'll Never See Me Again, Pursuit). MICHAEL LOMBARD (Bobby McKinley) JAMES SAITO (Paul) ESTHER CANADAS (Anna) Režiser JOHN McTIERNAN je ustvaril nekaj največjih zaslužkarjev zadnjega desetletja, najpomembnejši je Die Hard, ki je požel fenomenalen uspeh in bil vzor celi množici akcijskih pustolovk, ki so sledile. McTiernan je zatem posnel The Hunt For the Red October, s katerim je nadgradil običajne akcijske filme z zgodbo o merjenju volje in moči dveh samoraslih nasprotnikov. Leta 1986 je napisal scenarij za svoj režiserski prvenec, znanstveno-fantastično pripoved Nomads z mladim televizijskim igralcem Pierceom Brosnanom v glavni vlogi. Zatem so mu ponudili režijo uspešnice Predator z Arnoldom Schwarzeneggerjem v glavni vlogi, s katero je Hoolywood prepričal o svojih režiserskih sposobnostih. Lotil se je tudi filmov z okoljevarstveno tematiko in v osrčju deževnega pragozda posnel Medicine Man, v katerem je nastopila tudi Lorraine Bracco. Nadaljeval je z novo uspešnico The Last Action Hero, sledil ji je Die Hard: With a Vengeance. Bil je izvršni producent Flight of the Intruder. Leta 1997 mu je Ameriški filmski inštitut podelil nagrado Franklina J. Schaffnerja. Scenaristka LESLIE DIXON je svojo kariero začela z Outrageous Fortune z Bette Midler in Shelley Long v glavni vlogi, zatem je napisala predloge za Overboard, Mrs. Doubtfire (koscenaristka) in That Old Feeling. Bila je producentka štirih uspešnic, tudi The Next Best Thing z Madonno in Rupertom Everettom v glavni vlogi. Afera Thomasa Crowna je njeno prvo uradno slovo od komedij. Scenarist in pisatelj KURT WIMMER je za Michaela Christona adaptiral znanstveno-fantastični triler Sphere. Režiral je projekt One Man's Justice in je avtor novega romana Genus. ALAN R. TRUSTMAN se je rodil v Bostonu, kjer se odvija izvirna zgodba Afera Thomasa Crowna, za katero je napisal scenarij. Na dolgem seznamu njegovega dela tudi uspešnice The Next Man, Hit!, Lady Ice, They Call Me Mr. Tibbs! in Bullitt. Producentka BEAU ST. CLAIR z Brosnanon vodi Irish Dream Time Inc., producentsko hišo, ki razvija visokokvalitetne projekte za kinematografijo, televizijo in zabavništvo. Skupaj sta bila producenta irskega neodvisnega filma The Nephew. Hiša je bila izvršni producent filma The Match z Richardom Grantom in Ianom Holmom v glavni vlogi. Afera Thomasa Crowna je družbin tretji igrani film in prvi za MGM Pictures. St. Clairova je bila producentka uspešnice The Mosquito Coast z Harrisonom Fordom v glavni vlogi. Je izvršna producentka družbe Kadokawa productions, pod okriljem katere je nastala uspešnice Deception z Andie MacDowell in Liamom Neesonom v glavni vlogi. Bila je pridružena producentka filma Race in the Sun z Jimom Belushijem in Halle Berry in vodja produkcije drame The Edge z Anthonyjem Hopkinsom in Alecom Baldwinom. Izvršni producent MICHAEL TADROSS se je pred nedavnim v tej vlogi poskusil v filmu Jack Frost z Michaelom Keatonom in Kelly Preston. Bil je izvršni producent uspešnic The Devil's Advocate, Eraser, producent Die Hard: With a Vengeance, koproducent Indecent Proposal in pridruženi producent School Ties. Kot podpredsednik družbe Paramount Pictures je posnel uspešnice Forrest Gump, Naked Gun 33 1/3, The Firm, Clear and Present Danger. ROGER PARADISO (koproducent) BRUNO RUBEO (scenograf) JOHN WRIGHT (montažer) KATE HARRINGTON (kostumografinja) JOHN SULLIVAN (vizualni efekti) TOM PRIESTLEY (direktor fotografije) BILL CONTI (glasba) 22.4. 2006 ob 19:35 to je moj naj filem na svetu... no skoraja.


Luč sveta ugledala posebna bibliofilska izdaja z naslovom S črnilom in zlatom oktober 25, 2017 LJUBLJANSKE NOVICE - slovenske elektronske novice Uncategorized Komentiraj Danes, 25. oktobra, so pri Cankarjevi založbi predstavili bibliofilsko izdajo z naslovom S črnilom in zlatom, v kateri avtorica posebne monografije ddr. Nataša Golob predstavlja najboljše srednjeveške spomenike knjižne umetnosti, ki so se ohranili v slovenskih knjižnicah in arhivih. Gre za knjigo, v kateri avtorica predstavlja pregled prvotiskov in listin do zgodnjega 16. stoletja. Kot je povedal urednik te res enkratne izdaje, urednik Tine Logar, monografija prvič celostno predstavlja knjižno slikarstvo v rokopisih in prvotiskih med letoma 850 in 1550, torej v obdobju med Brižinskimi spomeniki in prvo slovensko knjigo. “To je čas, ko so dela nastajala še v rokopisih, pogosto na pergamentu. In čas, ko so bili naši predniki priča prehodu na papir in kasneje na tisk,” je dodal. Monografija znanstvenice ddr. Nataše Golob na več kot 350 straneh prinaša izbor rokopisov, rokopisnih fragmentov, prvotiskov, listin, ki jih dopolnjuje nekaj grafičnih listov, detajlov iz tiskov in knjigoveških zanimivosti. In še posebnost, izšla je le v 500 ročno vezanih in oštevilčenih izvodih, zanjo pa boste morali odšteti 1990 evrov (v prednaročilu 1390 evrov). Ponatisa v tej obliki ne bo, prav tako ne angleškega prevoda so še povedali izdajatelji.. Za ddr. Natašo Golob velja dodati, da gre za posebno poznavalko srednjeveških rokopisov in knjižnega slikarstva pri nas, ki se s to tematiko ukvarja že tri desetletja. Ob ostali njeni znanstvenih pristopih je v tem primeru pomembno omeniti, da je tokrat neposredno opisala 125 najbolj kakovostnih spomenikov knjižne umetnosti na Slovenskem, še 25 pa jih je vpletla v besedilo. “Teh 150 spomenikov je po svoje reprezentativnih, če govorimo o izstopanju po kvaliteti,” je povedala. Kako vidi svoj delo ob pripravi tega enkratnega knjižnega dela si lahko ogledate v posnetku, ki smo ga posneli, da bi tudi neprisotni na predstavitvi tega enkratnega dela lahko poglobljeno spoznali njen pristop ob pripravi te res posebne monografije. Vsebina je razdeljena po poglavjih: Razgledi, Od zgodnjih pričevanj do 1200: rokopisi iz samostanskih knjižnic, Rokopisi med 1200 in 1450: za posvetno in cerkveno rabo, Knjižno slikarstvo med 1450 in 1530: skupnost rokopisov in knjig, Med 1380 in 1530: knjižno slikarstvo v italijanskih slogih, Od 1250 do 1500: iz francoskih in staronizozemskih ateljejev. Knjiga je po založnikovem namenu – Cankarjevi založb namenjena vsem, ki se zavedajo neprecenljive vrednosti rokopisne zapuščine, ter vsem, ki jih zanima povezanost Slovencev z evropskim prostorom in kulturo. Po Logarjevih zagotovilih je napisana v “izjemno tekočem in razumljivem jeziku”, ki bo hkrati zadostila najbolj zahtevnim znanstvenikom in “navadnim” bralcem. Avtorica je slednjim knjigo denimo približala s slovarčkom manj znanih izrazov. Urednik Tine Logar še povedal, da je avtorica Nataša Golob, njen pristop in delo pa označil za “kisik” založb. “Brez takšne avtorice poslanstvo katere koli založbe ne more biti uresničeno,” je povedal Logar in to enkratno delo označil za enega najpomembnejših projektov v založništvu v zadnjih letih. O avtorici ddr. Nataši Golob velja dodati še to, da je večino raziskovalnega dela posvetila srednjeveškim rokopisom, vprašanju njihovih struktur kot identifikacijskemu sporočilu o kraju in času nastanka, vprašanju vsebin in transmisije literarnih motivov, slikarskega okrasa in ikonografije ter prvotnih naročnikov, bralcev in ustvarjalcev. Predgovor k tej posebni knjigi, ki čaka le na 500 srečnežev, bolje rečeno bibliofilov, je napisal dr. France M. Dolinar, doktor cerkvene zgodovine, profesor zgodovine in arhivistike ter vodja nadškofijskega Arhiva v Ljubljani. Večino 130 fotografij v knjigi, izbranih izmed kar 1000 posnetkov za Nadškofijski arhiv Ljubljana, fotografski laboratorij Nadškofijskega arhiva Maribor, Narodne in univerzitetne knjižnice Ljubljana pa je delo Marjana Smerketa. Fotografije pa so prispevali še Jernej Hočevar, Nataša Golov in Tone Krampač. In kako zaključiti naš prispevek? Knjiga S črnilom in zlatom je dokaz, da smo Slovenci VELIK narod, zelo VELIK narod česar se velja zavedati. Pa tudi to, da imamo založbe, ki se zavedajo trajnosti in pomembnosti naše kulture./pripravila Alenka T. Seme Previous Post: Hrvati bi »soupravljali« s Piranskim zalivom Next Post: Nespodobni napotek volivcem s strani stranke SMC za predsedniške volitve


text: Novice 12.07.2012 V boju za kolajne na EP v Turčiji mladinska reprezentanca Slovenije najprej s Hrvaško Na evropskem prvenstvu za mladince v Turčiji se v petek, 13. julija, začenjajo boji za kolajne. V Ankari se bosta ob 16. uri na prvi polfinalni tekmi najprej pomerili reprezentanci Španije in Švedske, ob 18. uri pa se obeta še polfinalni sosedski dvoboj med Slovenijo in Hrvaško. Po velikem preobratu v drugem polčasu na tekmi drugega kroga drugega dela EP proti Švici (od zaostanka s 23:25 do vodstva s 27:25) in dramatični končnici (zmaga z 29:27) se je moška mladinska reprezentanca Slovenije uvrstila med štiri najboljše v Evropi. Če bi ekipa selektorja Slavka Iveziča proti izbrani vrsti Švice izgubila ali zgolj remizirala, bi ostala brez uvrstitve v polfinale evropskega prvenstva v Turčiji in bi se borila za uvrstitev od petega do osmega mesta. "Čeprav tudi z malce sreče, smo se zasluženo uvrstili v polfinale. Že v predtekmovanju smo imeli eno najtežjih skupin, prav tako pa smo se tudi v drugem delu tekmovanja križali z zelo neugodnimi reprezentancami. Za mnoge so Švicarji manj kakovostni, a ne smemo pozabiti, da so izločili svetovne prvake Dance, ki so veljali za glavne favorite na letošnjem tekmovanju v Turčiji, pa tudi nas so v pripravljalnem obdobju dvakrat prepričljivo premagali," je dejal selektor slovenske reprezentance Slavko Ivezič. Po dveh začetnih zmagah v Turčiji (Francija, Nemčija) so slovenski mladinci dvakrat zapored ostali praznih rok (Srbija, Švedska), toda na odločilni tekmi proti Švici, ki je neposredno odločala o uvrstitvi v polfinale, so se spet zasluženo veselili. "Čestitam fantom, da so zdržali in verjeli v ta uspeh. Prav tako jim čestitam, ker se bodo imeli možnost in priložnost kosati še z najboljšimi za evropske kolajne. Zelo mi je žal, da smo na tem prvenstvu izgubili oba levičarja, Cehteta in Hrastnika," ocenjuje selektor Ivezič. Zaradi priprave videoanalize Švicarjev je Ivezičev pomočnik Klemen Luzar ostal brez spanca, toda zato je bilo njegovo zadovoljstvo po zmagi in uvrstitvi med štiri najboljše reprezentance v Evropi še toliko večje. "Dobro smo se pripravili na reprezentanco Švice. Gre za odlično ekipo in zelo dobre igralce, o katerih se bo še slišalo. Premagali smo jih z ustrezno pripravo ter z disciplinirano in borbeno igro, polno čustev in preobratov. Tokrat smo imeli tudi nekaj športne sreče, brez katere pa na takšnih tekmovanjih ne gre," se zaveda selektorjev pomočnik Klemen Luzar. Na tekmi v skupini D proti Srbiji je Slovenija ostala brez levorokega Nejca Cehteta, za katerega je bilo takoj jasno, da zaradi zlomljenega nosu v nadaljevanju EP ne bo več mogel pomagati soigralcem. Na žalost je slovenska reprezentanca na tekmi proti Švici ostala še brez enega desnega zunanjega igralca. V 40. minuti je Gašper Hrastnik dobil močan udarec v glavo, zaradi pretresa možganov pa so ga odpeljali v bolnišnico. V petek, 13. julija, ob 18. uri se bodo slovenski mladinci v polfinalu pomerili z južnimi sosedi Hrvati. Reprezentanca Hrvaške je v skupini B osvojila drugo mesto s štirimi točkami za Portugalsko (5 točk) ter pred Rusijo (3) in Poljsko (0): najprej je izgubila proti Portugalcem (23:28), nato pa premagala Ruse (36:22) in Poljake (35:33). V drugem delu EP so Hrvati v skupini M2 prav tako osvojili drugo mesto z enakim številom točk (4) kot prvouvrščena Španija in tretjeuvrščena Portugalska. O polfinalistih so zaradi tega odločali izidi medsebojnih tekem in razlika v zadetkih teh treh reprezentanc (Hrvaška - Portugalska 23:28, Španija - Portugalska 27:17, Hrvaška - Španija 25:24), na osnovi katerih so prvo mesto v skupini osvojili Španci (+ 9), drugo Hrvati (- 4), medtem ko so Portugalci (- 5) le za zadetek ostali brez boja za kolajne.


2c7a Podpisani posamezniki in organizacije pozivamo Vlado Republike Slovenije, naj podnebne spremembe pripozna kot nacionalno krizo ter jih začne prioritetno in sistemsko obravnavati. Alarmantne razsežnosti podnebnih sprememb so znanstveno dokazane in zahtevajo takojšnje ukrepanje, če želimo preprečiti nepovratno poslabšanje pogojev za življenje nas in naših potomcev. Podnebne spremembe so edina grožnja, ki ogroža prav vse dele slovenske družbe, vse naše dejavnosti in naše dolgoročno preživetje. Slovenija se segreva dvakrat hitreje od svetovnega povprečja. Suše, vročinski valovi, poplave in neurja so vse pogostejši in vse bolj intenzivni. Po Ustavi Republike Slovenije za naše zdravo življenjsko okolje skrbi država, zato mora vlada nemudoma začeti izpolnjevati svojo dolžnost in preprečiti podnebno katastrofo. Republika Slovenija se je k ukrepanju zavezala s podpisom Pariškega podnebnega sporazuma. Prioriteta Vlade RS mora biti pospešen prehod na brezogljično družbo. Ker Vlada RS prav zdaj sprejema ključne odločitve glede naše podnebne prihodnosti, pričakujemo, da se bo odzvala odločno in z zavezujočim načrtom ukrepanja, ki nam bo omogočil dolgoročni obstoj. Podnebje, ki je sposobno vzdrževati človeško življenje, je nedvomni sestavni del pravice do zdravega okolja. Država je dolžna to pravico izpolnjevati v skladu s sprejetimi zakoni in mednarodnimi dogovori. Prekomerna raba naravnih virov in kurjenje fosilnih goriv, ki poganjata naš razvoj, sta povzročila, da se je prej tisočletja stabilno zemeljsko podnebje začelo spreminjati. Posledica tega je pregrevanje Zemlje, ki povzroča naravne ujme velikih razsežnosti in škodo za ljudi in gospodarstvo, izumiranje vrst, negativne vplive na zdravje ljudi ter potrebo po razseljevanju ljudi. Nedavno poročilo Medvladnega panela za podnebne spremembe o globalnem segrevanju za 1,5 °C je zadnje v vrsti opozoril znanstvene skupnosti, da se čas za ukrepanje izteka. Poročilo kot še varno mejo opredeljuje omejitev globalnega segrevanja na 1,5 °C glede na predindustrijsko raven. To je tudi cilj, h kateremu se je s Pariškim sporazumom zavezala mednarodna skupnost. Slovenija se ogreva dvakrat hitreje od svetovnega povprečja, kar se kaže v rekordno toplih letih, vse pogostejših vročinskih valovih, sušah, poplavah in neurjih. Že je zaznana večja smrtnost med starejšimi v času vročinskih valov, med najbolj ranljivimi so tudi otroci, večjim zdravstvenim tveganjem so izpostavljeni delavci. Naravne nesreče ogrožajo življenje in zdravje ljudi, pa tudi pridelek in premoženje, v bodoče pa bodo še pogostejše in še bolj intenzivne. Ker se v Sloveniji prav zdaj določajo cilji in ukrepi, ki bodo vplivali na naš bodoči obstoj, smo stopili skupaj, da pozovemo Vlado RS, naj stori vse, kar je potrebno, da preprečimo katastrofalne posledice podnebnih sprememb. Država skrbi za zdravo življenjsko okolje, ki je ustavna pravica vsakogar (72. člen Ustave RS). Podnebje, ki je sposobno vzdrževati človeško življenje, je nedvomno sestavni del te pravice. Država je dolžna to pravico izpolnjevati v skladu s sprejetimi zakoni in mednarodnimi dogovori. Slovenija se je v mednarodni skupnosti zavezala k ciljem trajnostnega razvoja (Agenda 2030), med katerimi je tudi zaveza k sprejemu nujnih ukrepov v boju s podnebnimi spremembami in njihovimi posledicami. Pariški sporazum je eden v seriji dogovorov, ki so jih za ta namen sklenile države pogodbenice Okvirne konvencije Združenih narodov o spremembi podnebja, vendar prvi, ki govori o konkretnem cilju, tj. ohranitev dviga povprečne globalne temperature občutno pod 2°C, s prizadevanjem omejitve na 1,5 °C v primerjavi s predindustrijsko dobo. K varstvu temeljnih človekovih pravic, kot so pravica do življenja, do ustrezne hrane – varstvo pred lakoto, do pitne vode, do najvišjega dosegljivega standarda zdravja, ter varstvu ranljivih skupin prebivalstva, kot so otroci in invalidi, se je Slovenija zavezala tudi s številnimi drugimi mednarodnimi konvencijami. Kot članica EU se je Slovenija glede okoljske politike zavezala k upoštevanju razpoložljivih znanstvenih podatkov. Zadnje posebno znanstveno poročilo Medvladne skupine za podnebne spremembe (IPPC) je ocenilo kot točko pregrevanja, do katere kot človeštvo predvidoma še lahko obvladujemo nastale posledice, na 1,5°C. Po tej točki pa se tveganja v zvezi z obstojem in ohranjanjem nekaterih ključnih zemeljskih ekosistemov bistveno povečajo. Ustavno pravico do zdravega življenjskega okolja lahko državljani uveljavljamo na podlagi 14. člena Zakona o varstvu okolja. Po tem določilu imamo kot posamezniki, društva in organizacije pravico zahtevati, da se ustavi okolju škodljivo ravnanje, med drugim tudi, če povzroča neposredno nevarnost za življenje ali zdravje ljudi, čezmerno obremenitev okolja ali če je izkazana velika verjetnost, da bi do takih posledic prišlo. Tudi po Zakonu o varstvu pred naravnimi in drugimi nesrečami ima vsakdo pravico do varstva pred naravnimi in drugimi nesrečami. Pravo kot škodljivo ravnanje enako obravnava dejanje, kakor tudi opustitev. Slovenija ne ukrepa s potrebno ambicioznostjo in hitrostjo. Opustila je svojo dolžno skrbnost. Smo skupina organizacij in posameznikov, ki se zaveda, da podnebne spremembe pomenijo resno grožnjo našemu preživetju. Če je stanje tako kritično, da države in lokalne skupnosti po vsem svetu razglašajo podnebno krizo in ukrepe, zakaj se Slovenija obotavlja? Podpisnike povezuje pričakovanje, da je ukrepanje nujno in da je nujno zdaj – dokler še lahko preprečimo neobvladljive posledice. Do tega trenutka je poziv podpisalo


text: "Iz dneva v dan je lažje" | Žurnal24 13 ogledov 9. Avgust 2014, ob 11:35 "Iz dneva v dan je lažje" 9. Avgust 2014, ob 11:35 Glede na to, da selektor Jure Zdovc razmišlja, da bi na svetovno prvenstvo popeljal kar tri organizatorje igre, je med resnimi kandidati za pot v Španijo tudi mladi Matic Rebec. "Dva poraza proti Rusiji sta nekakšno opozorilo, vendar pa ni to nobena katastrofa. Sedaj so pred nami novi treningi na katerih se nama bosta pridružila tudi Goran Dragić in Erazem Lorbek, kar bo naši igri dalo nekakšno dodatno dimenzijo," je trenutno dogajanje v slovenski košarkarski reprezentanci opisal 19-letni Matic Rebec, ki je bil pred slabim mesecem dni kot najboljši asistent izbran tudi v prvo peterko evropskega prvenstva do 20 let. "Vse skupaj bomo sedaj začeli nekako na novo, vendar sta Goran in Erazem igralca, ki se bosta zelo hitro vključila v sistem igre. Tudi meni je iz dneva v dan lažje, saj sem prvič v članski reprezentanci. Fazo prilagoditve sem dal skozi in tudi morebitna utrujenost mi ne dela težav. Vse skupaj je naporno, a je nastopanje v članski reprezentanci izziv, ki ga ne gre zamuditi. Nimam posebne treme, temveč čutim le veliko motivacijo," je pojasnil 178 cm visoki košarkar, ki je z nekaterimi potezami na pripravljalnih tekmah potrdil, da je reprezentančni material. Več časa za treninge "V naslednjih dneh bomo imeli nekaj več časa za treninge, kar je v tej fazi priprav dobrodošlo. V preteklih tednih so bile v ospredju tekme, sedaj pa bomo povsem osredotočeni na treninge, kar bo prineslo napredek v vseh elementih igre. Malce se informiramo tudi o postavah naših tekmecev na svetovnem prvenstvu, vendar pa bo za podrobnejše analize šele prišel čas. Vemo, da imajo nekatere reprezentance težave s poškodbami. Predvsem nekateri igralci, ki še nimajo kluba za naslednjo sezono, pazijo na svoje zdravje, kar je tudi razumljivo," je dodal mladi up slovenske košarke, ki je ognjeni krst v članskem reprezentančnem dresu doživel na pripravljalni tekmi proti Kanadi v Rogaški Slatini. Brez dogovora z Union Olimpijo Selektor Jure Zdovc je letos priložnost ponudil kar dvema mladima Postojnčanoma, ki za nameček igrata na istem igralnem položaju, kar pa Rebca ne preseneča: "Z Aleksejem Nikoličem se poznava že od mladih let in sva veliko skupaj nastopala tudi v mlajših reprezentancah. Upam, da bova še naprej tako napredovala in še veliko preigrala skupaj v članski reprezentanci." Talentirani organizator igre je zaenkrat še član domžalskega Heliosa s katerim ima še dveletno pogodbo, v naslednjih tednih pa naj bi bilo več znanega o njegovi morebitni selitvi v prestolnico: "Sem v pogovorih z Union Olimpijo, a zaenkrat še ni prišlo do dogovora." Ostaja pri Heliosu Kasneje so pri domžalskem klubu sicer sporočili, da bodo v tej sezoni zadržali Rebca. "Naših 700 mladih igralcev se prepozna v Maticu in njegovem načinu igranja. Matic je tako na dobri poti, da postane njihov idol. Dobiti nadarjene igralce iz ameriških univerzitetnih ekip je le en del naše misije. Graditi ekipo okoli najbolj talentiranega slovenskega igralca, kar Matic nedvomno je, pa je ta trenutek najbolj pomembno," je povedal predsednik kluba Aleš Klavžar. Novi trener Gregor Hafnar vidi Rebca kot enega večjih evropskih talentov: "Je zelo nadarjen mlad igralec in ponosni smo, da se je v našem majhnem mestu naredil takšen košarkar. Od našega vodstva kluba in generalnega sponzorja smo dobili nalogo, da ustvarimo svežo, mlado in atraktivno ekipo, ki bo uživala v igranju košarke.'' Na odločitev domžalskega kluba so se odzvali tudi pri Olimpiji. "Drži, da smo se že dalj časa zelo zanimali za Matica Rebca, ki si izjemno želi prestopiti v naš klub. Glede prestopa je bilo od samega začetka čutiti konsenz vseh vpletenih strani, da je Union Olimpija logičen in pravilen naslednji korak v njegovi karieri. Heliosu smo bili seveda pripravljeni plačati tudi zahtevano odškodnino, včeraj pa so nas iz kluba obvestili, da od vseh pogajanj nepreklicno odstopajo, saj so se odločili igralca zadržati. Odločitev igralčevega matičnega kluba moramo seveda spoštovati," je zapisal direktor Uniona Olimpije Matevž Zupančič.


text: Kromatografija Kromatografíja je družina tehnik analitične kemije za ločevanje zmesi. Pri kromatografiji vzorec v »gibljivi fazi«, pogosto v toku topila, spustimo skozi »stacionarno fazo«. Slednjo sestavlja snov, ki nudi upor komponentam raztopine vzorca. Praviloma ima vsaka komponenta zmesi karakteristično separacijsko hitrost, na podlagi katere lahko določimo komponente, ki sestavljajo prvotno zmes. Kromatograf je priprava, ki zmes, katero nosi kapljevina ali plin, loči na posamezne komponente na podlagi njihovih različnih separacijskih hitrosti v stacionarni tekoči ali trdni fazi. Različne tehnike za separacijo kompleksnih zmesi temeljijo na diferencialnih afinitetah snovi v plinasti ali tekoči gibljivi fazi in za stacionarno absorpcijsko sredstvo, skozi katero potujejo, takšna sredstva so papir, želatina ali magnezijev silikat. Uporabo kromatografskih postopkov za določevanje identitete in koncentracije molekul v zmesi imenujemo analitična kromatografija, za pripravo večjih količin čistih snovi posamezne molekulske vrste pa preparativna kromatografija. Večina članka je posvečena analitični kromatografiji. Poznamo papirno (separativno) in kolonalno (preparativno) kromatografijo.


November 2012, Uspešen zaključek tedna aktivnosti FARE V 14. in 15. krogu 1. slovenske nogometne lige je na prvoligaških igriščih, v okviru mednarodne organizacije FARE ter v organizaciji Sindikata profesionalnih igralcev nogometa Slovenije (SPINS) odmeval slogan “Pokaži diskriminaciji in nasilju rdeči karton”. Slovenski nogometaši so z dvigom rdečih kartonov pred začetkom tekem opozorili na problematiko neprimernega navijanja v Sloveniji, predvsem v smislu sovraštva, poniževanj, zbadljivk ter tudi rasističnih opazk in nasilja. Nogometni stadioni morajo postati varno in zgledno okolje za vse generacije slovenskih navijačev. Le na ta način se bo povečalo število navijačev na nogometnih tekmah slovenskih klubov. Žal je bila akcija v petnajstem krogu zaradi vremenskih razmer nekoliko okrnjena, a je predhodna okrogla miza, na temo “Preprečevanje diskriminacije in nasilja na športnih prireditvah” požela veliko odobravanje in dosegla svoj namen. Okrogle mize so se udeležili eminentni gostje in priznani strokovnjaki iz vrst Ministrstva za notranje zadeve, uniformirane policije, Ministrstva za šport (MIZKŠ) in predstavniki nacionalnih panožnih športnih zvez (NZS, KZS, RZS). V zadnjem dejanju akcije je SPINS otrokom od osmega do šestnajstega leta na kampu FC Barcelona v Kopru, predstavil vsebino projekta Pokaži diskriminaciji rdeči karton, ter jim na kar najbolj enostaven način, skozi igro, poizkušal prikazati družbeno problematiko diskriminacije in spremljajočih dejavnikov, katerih žrtve so vse prevečkrat nogometaši oziroma športniki. Sporočilo je doseglo svoj namen in le želimo si lahko, da bi se akcija ter podobna predavanja razširila med kar največ otrok in mladostnikov, saj le sistematično in dolgoročno ozaveščanje in vzgajanje lahko privedeta do tako željenega izkoreninjenja diskriminacije in nasilja v slovenskem prostoru. Oktober 2011, Pokaži nasilju rdeči karton Slovenski nogometaši so z dvigom rdečih kartonov pred začetkom tekem opozorili na problematiko navijanja v Sloveniji, predvsem v smislu sovraštva, poniževanj, zbadljivk ter tudi rasističnih opazk in nasilja. Nogometni stadioni morajo postati varno in zgledno okolje za vse generacije slovenskih navijačev. Le na ta način se bo povečalo število navijačev na nogometnih tekmah slovenskih klubov. Akcija “Pokaži nasilju rdeči karton”, je potekala v duhu spodbujanja k boljšemu in poštenemu navijanju. Nogometaši so poleg dviga rdečih kartonov pred tekmami na problematiko nasilja opozorili tudi s posnetkom izjav kapetanov Olimpije in Maribora, Dalibora Radujka in Marcosa Tavaresa (Video.jpg) Izziva v boju proti preprečevanju nasilja se lahko lotimo le s skupno in skladno akcijo. Tako SPINS in Združenje 1.SNL odločno sporočata, da nasilje ne sodi na nogometna igrišča in ob njih. Vse kršitelje je potrebno strogo kaznovati, brez tolerance. Tekme, na katerih se je akcija izvajala: 29.10.2011: Domžale : Mura 05 29.10.2011: Nafta : HIT Gorica 29.10.2011: Rudar : Luka Koper 30.10.2011: Triglav : CM Celje 30.10.2011: Maribor : Olimpija Oktober 2007, prva vseslovenska akcija: Šteje gol, ne priimek V Sloveniji je potekala v okviru FARE (Football against racism in Europe) tedna akcija ''Pokaži diskriminaciji rdeči karton''. Gre za svojevrsten slovenski odgovor dolgoletnemu vseevropskemu projektu, ki je namenjen boju proti rasizmu in drugim oblikam diskriminacije tako na nogometnem igrišču kot tudi v vsakdanjem življenju. Na slovenskih tleh so v organizaciji številnih partnerjev zaživele številne aktivnosti. Pod ''skupno'' zastavo so stopili Nogometna zveza Slovenije (NZS) (na konferenci jo je zastopal generalni sekretar Dane Jošt), Združenje klubov 1. SNL (direktor Mitja Hlastec), Sindikat profesionalnih igralcev nogometa Slovenija (SPINS) ter Sindikat športnikov Slovenije (predsednik Dejan Stefanović), Zveza svobodnih sindikatov Slovenije (ZSSS), Zavod za fair play in strpnost v športu (direktor Bojan Jurovič), Ministrstvo za šolstvo in šport RS, Mirovni inštitut (dr. Milan Hosta) ter Društvo DIH. ''Kot povsod po svetu se tudi v Sloveniji srečujemo z diskriminacijo Najbolj so ji podvržene ranljive skupine, kot so rasne, etnične in verske manjšine, istospolno usmerjeni, starejši, hendikepirani ter druge skupine, ki jih zaznamuje določena osebna okoliščina. Diskriminacija omejuje svobodo ljudi in prispeva k občutkom ponižanosti, prizadetosti in nemoči. S tem pa je prizadeta tudi širša družba,' 'je omenjena skupina partnerjev v skupnem besedilu predstavila uvodni nagovor, ki je bil v okviru akcije ''Pokaži diskriminaciji rdeči karton'' na tekmah predočen nogometašem na igralni zelenici. Šteje gol, ne priimek. Akcija je namreč pod skupnim vodilom ''Šteje gol, ne priimek'' ugledala luč sveta na četrtfinalni tekmi pokala Hervis med Mariborom in Olimpijo Bežigrad ter na dvobojih 15. kroga PrveLige Telekom Slovenije. Akcija pa je bila že pred tem predstavljena na derbiju slovenske ženske lige med nogometašicami ŽNK Krka in ŽNK Pomurje. V obliki dodatne promocije je bilo razdeljenih 10.000 plakatov v slovenske gospodarske družbe, organizacije, šole in klube, vsi igralci slovenskih prvoligaških klubov pa bodo pred tekmami 15. kroga PrveLige Telekom Slovenije oblekli majico z razvidnim sporočilom ''Pokaži diskriminaciji rdeči karton''. Akcija je predstavljala še en kamenček več v mozaiku splošnega zavedanja, da se v nogometu igralce ocenjuje po dosežkih ter prispevku k ekipi in ne po veroizpovedi, narodnosti ali barvi kože. Diskriminacija je nedopustna. 22.oktober 2006, 15.krog 1.SNL FARE organizacija se je leta 2006 že sedmo leto zapored načrtno, na nogometnih igriščih širom Evrope, spopadla s problemom rasizma, nacionalizma, diskriminacije in nestrpnosti. V soboto in nedeljo, 21. in 22. oktobra 2006, se je v družbo 35 držav, ki so uspešno izpeljale akcijo na športnih igriščih pridružila tudi Slovenija. Organizator Zavod za fair play in strpnost v športu je skupaj s partnerjem Združenjem klubova 1.SNL pripravil uvodni protokol na tekmah Nafta-CMC Publikum, Koper-Maribor, Primorje-Domžale in Slovenj Gradec-Pomurje (8. krog 1. slovenske ženske nogometne lige) kjer so enajsterice ekip na igrišče prinesle in ponosno, širši slovenski javnosti, predstavile transparente: »Stop rasizem - spoštuj vsakogar« in »Stop diskriminacija«. S tem so želele vse pozvati k boju proti diskriminaciji, nestrpnosti, razlikovanju in rasizmu. Kot poseben dogodek je vredno omeniti akcijo igralca CMC Publikum, Sunday Ibejija, ki je na tekmi Nafta-CMC Publikum dosegel gol za znižanje zaostanka, pri tem pa s strani domačih navijačev ni bil deležen žvižgov in drugih oblik nestrpnosti temveč aplavza kot znak spoštovanja do omenjenega nogometaša in njegovega prispevka k moštvu in igri. 15.oktober 2005, 12. krog 1.SNL FARE organizacija se je leta 2005, šestič zapored, na nogometnih igriščih širom Evrope, spopadla s problemom rasizma, nacionalizma, diskriminacije in nestrpnosti. V soboto, 12. oktobra 2005, se je družbi 35 držav, ki so uspešno izpeljale akcijo na športnih igriščih prvič pridružila tudi Slovenija. Organizatorja projekta Mladinska športna zveza Posavja in Zavod za fair play in strpnost v športu skupaj s partnerjem Združenjem klubov 1. SNL so uvodne protokole sobotnih tekem 1. slovenske nogometne lige zaznamovali z nošenjem posebnih majic z napisom »STOP diskriminaciji in nestrpnosti«. K akciji so pristopile vse začetne enajsterice, skupaj s sodniško ekipo. Ob tem so igralci moštev širši javnosti pokazali tudi rdeče kartone s simbolnim napisom »STOP« s katerimi smo želeli opozoriti na problem, ki je prisoten tudi v Sloveniji, pa se o njem premalo govori. Osnovna ideja omenjenega projekta Tedna boja proti rasizmu je bilo z različnimi pristopi in prikazi opozarjati posamezne skupnosti na ta problem. Cilj za sezono 2005/06 je bil uspešno vključiti priseljence in etnične skupine v vse nivoje nogometa, tako igralce, trenerje, kot funkcionarje in ostale , ki so kakor koli povezani z nogometnimi stadioni in igro. Posebna zahvala je namenjena vsem funkcionarjem klubov 1. slovenske nogometne lige, ki so se z odprtimi rokami lotili organizacije omenjenega uvodnega protokola, ter organizatorjem in ostalim prisotnim dali takoj vedeti, da se bodo problema nestrpnosti in diskriminacije v slovenskem športnem prostoru lotili z vsemi razpoložljivimi sredstvi. Nenazadnje gre zahvala tudi vsem igralcem in sodnikom, ki so vlogo promotorjev FARE mreže vzeli resno in zavzeto, pri tem pa niso pozabili na sproščenost in spontanost. Prvi FARE Teden boja proti rasizmu je potekal leta 2001 in sicer na 50 dogodkih v devetih državah. V letu 2004, petem tednu boja proti rasizmu se je akcija izpeljala na 400 različnih dogodkih v 33 državah. Tako je omenjeni projekt organizacije FARE prerasel v največjo manifestacijo proti rasizmu na nogometnih igriščih.


text: Furs o spornih s.p-jih, ki delajo kot zaposleni Gospodarstvo Finance Furs o spornih s.p-jih, ki delajo kot zaposleni Finančna uprava je objavila pojasnilo o fizičnih osebah, ki imajo registrirano dejavnost, delo pa opravljajo v odvisnem razmerju. pon, 30.03.2015, 10:50 odvisno razmerje, registrirana dejavnost LJubljana – Ali je to res s.p., je vprašanje, o katerem je finančna uprava danes objavila pojasnilo, ki utegne vznemiriti vse širši krog zavezancev in podjetij, ki uporabljajo to obliko dela. S.p., a po načelih delovnega razmerja Finančna uprava je objavila pojasnilo o fizičnih osebah, ki imajo registrirano dejavnost, delo pa opravljajo v odvisnem razmerju. Finančna uprava poroča o »problematiki prikazovanja pravno formalnega pravnega razmerja, ki ni skladno s pravno in ekonomsko vsebino razmerja«. Na kratko: pojasnilo je pomemebno za številne posameznike, ki so ustanovli tako imenovani s.p., prek katerega delajo pretežno ali zgolj za enega samega naročnika, običajno zato, ker se želi podjetje izogniti novim zaposlitvam – in za »naročnike« njihovih storitev. »Pravno formalna ureditev razmerja, v katerem fizična oseba za delodajalca opravlja delo v statusu samostojnega podjetnika (v nadaljevanju: s.p.), če gre v njunem razmerju dejansko za odvisno pogodbeno razmerje, ni zakonita. Delodajalec mora skleniti pogodbo o zaposlitvi s fizično osebo, ki delo zanj opravlja v razmerju, ki ima elemente delovnega razmerja,« poudarjajo v finančni upravi. Delajo le za eno podjetje V praksi so po pojasnilih generalnega finančnega urada vedno bolj pogosti primeri, ko fizične osebe registrirajo status s.p., čeprav bodo kontinuirano opravlja le dela po pogodbi le za eno podjetje oziroma drug poslovni subjekt: »Delo se v tej primerih opravlja v delovnih prostorih podjetja, v delovnem času, ki velja za ostale zaposlene, 8 ur dnevno, pri tem s.p. uporablja delovno opremo in ostala delovna sredstva podjetja (npr. delovne pripomočke, potrošni material, računalnik, službeni avto itd.), ob tem pa za uporabo teh sredstev ne plačuje najemnine. Poleg tega delo opravlja po navodilih in pod nadzorom odgovorne osebe podjetja, ki mu omogoča delo pri svojih strankah.« S.p. v teh primerih praviloma tudi ne sme opravljati iste dejavnosti, s katero se ukvarja podjetje za svoj račun, niti za račun katere druge pravne ali fizične osebe, ampak le za račun in v imenu podjetja (konkurenčna prepoved), poudarjajo v finančni upravi: »Storitve mora opravljati sam in ponujati strankam po ceniku podjetja, odsotnost z dela pa mora usklajevati z vodstvom podjetja. Plačilo je dogovorjeno po učinku na podlagi izstavljenega računa enkrat mesečno.« Podjetje s.p-ju izplačuje dohodek, ki mu predstavlja glavni in v večini primerov tudi edini vir dohodka. Furs: podjetja prek s.p-jev racionalizirajo poslovanje V teh primerih gre po presoji finančne uprave za očitno odvisno razmerje: "V opisanem primeru iz narave razmerja izhaja, da je s.p. v odnosu do svojega naročnika (podjetja) v odvisnem razmerju, čeprav je po svojem pravno formalnem statusu s.p., torej fizična oseba, ki bi praviloma morala gospodarsko dejavnost opravljati samostojno in neodvisno.« »Do tovrstnih primerov urejanja pravnih razmerij za delo prihaja v mnogih podjetjih, ki se odločajo za racionalizacijo svojega poslovanja na način, da določenim profilom zaposlenih delo plačujejo delno ali v celoti prek statusa s.p., ki jih ustanovijo zaposleni, s tem, da jim delovno razmerje pravno formalno preneha in opravljajo enaka dela in naloge na enak način prek statusa s.p,« poudarjajo v finančni upravi.


Vse o oglaševanju


Aktualno - Večjezičnost FUENS je vabila na seminar slovanskih narodnih skupnosti Z delovnim naslovom »Manjšinki jeziki v javnosti« se je od 18. do 21. oktobra 2018 v Mlynky / Pilisszentkereszt na Madžarskem odvijal 21 FUENS-seminar slovanskih manjšin v Evropi. Tematsko žarišče v delovnih skupinah je bilo dejanska jezikovna raba manjšinskih jezikov v dotični državi, vidnost jezikov v javnem prostoru in njihovo utrjevanje v javnem življenju. Skupno je okoli 30 udeleženk in udeležencev iz desetih držav razpravljalo o možnostih spodbujanja učenja jezikov in formuliralo predloge ter priporočila za druge manjšine. Poleg predsednika FUENS, Loránta Vincze, so se mednarodnega srečanja udeležili tudi govornik slovaške manjšine v madžarskem parlamentu, Paulik Antal, državni sekretar za manjšine, Miklós Soltész, ter poslanec nemške manjšine v madžarskem parlamentu, Imre Ritter. Okvirni program konference je med drugim obsegal ogled madžarskega parlamenta ter Slovaške gimnazije v Budimpešti. S strani manjšine koroških Slovencev in Slovenk so se seminarja udeležili predsednik SKS Bernard Sadovnik in Nadja Polzer (SKS) ter Marko Oraže in Milena Ošina (oba NSKS). Več informacij lahko najdete na: www.fuen.org Se bi radi na enostaven, igriv in učinkovit način samostojno naučili slovenščine? Slovene Learning Online (http://www.slonline.si) je prosto dostopni spletni tečaj slovenskega jezika za tujce, ki so ga razvili na filozofski fakulteti Univerze v Ljubljani (Center za slovenščino kot drugi in tuji jezik). Spletni tečaj je na voljo v več novih jezikovnih kombinacijah. Zdaj se z njim slovenščino lahko učite, če govorite angleško, francosko, nemško, hrvaško, italijansko, rusko ali špansko! Več informacij lahko najdete na:www.slonline.si Profesor Janez Stergar prejel 12. Kugyjevo nagrado Pretekli torek je bila v prostorih ZG/ZRG za Slovence v Celovcu slavnostna podelitev Kugyjeve nagrade. Ob prisotnosti številnih častnih gostov je profesor Janez Stergar prejel častno nagrado Skupnosti koroških Slovencev in Slovenk. Svoje zasluge s področja prekomejnega delovanja, publiciranja, avtorskega in založniškega dela v službi alpsko-jadranskih jezikov, svoje raznolike dejavnosti na področju društvenega življenja v Klubu koroških Slovencev v Ljubljani, zlasti pa neprecenljive zasluge na področju osebnih in organizacijskih prijateljskih stikov s koroškimi Slovenci in rojaki celotne alpsko-jadranske regije – za vso to neutrudno udejstvovanje je Janez Stergar pretekli torek s strani Skupnosti koroških Slovencev in Slovenk prejel Kugyjevo nagrado. „V času temeljitih globalnih in regionalnih sprememb lahko ugotovimo, da je nesebično delo nagrajenca zapustilo bogate sadove in trdne temelje, ki soomogočajo nov zagon in uveljavljanje dejanskih evropskih vrednot. Vse bolj se širi spoznanje, da sta dvo- in večjezičnost ter ohranitev bogate kulturne dediščine posebni vrednoti, ki omogočata še posebno Koroški in širši alpsko jadranski regiji skupno prihodnost, trajnosten razvoj in mir. Pot prihodnosti je pot sodelovanja, povezovanja in spoštovanja drug drugega ne glede na jezikovno ali pa ideološko pripadnost. Tega se je današnji nagrajenec, ki je v alpsko jadranskem prostoru več kot samo priznana osebnost, še posebno zavedal in pri svojem delovanju vseskozi uspešno uveljavljal. Temu primerno je prof. Janez Stergar kot zgodovinar vizionarno in v evropskem duhu že zagovarjal skupne prekomejne korake, ko je to še marsikje sprožilo nerazumevanje in tudi kritične pripombe,“, je nagrajenca v svojem pozdravu počastil predsednik SKS, Bernard Sadovnik. Obsežne dejavnosti nagrajenca pa je v svoji lavdaciji orisal podpredsednik SKS, dr. Reginald Vospernik, ki ga z Janezom Stergarjem povezuje dolgoletno prijateljstvo: „11.7.1948 v Ljubljani rojeni Janez Stergar se je po uspešno opravljeni maturi odločil za študij zgodovine in geografije na ljubljanski Filozofski fakulteti, ob tem pa še absolviral tudi smer sociologije. Zaposlen je Janez bil nad 40 let, namreč od leta 1972 vse do svoje upokojitve 2013, na ljubljanskem Inštitutu za narodnostna vprašanja, kjer si je pridobil naziv strokovnega svetnika. Ob sedemdesetletnici obstoja Inštituta za narodnostna vprašanja je leta 1995 napisal in izdal tudi oris bogate zgodovine te pomembne ustanove. Poklic mu namreč ni bil le poklic, marveč vseskozi tudi poklicanost. (...) Od svojih angažiranih študentovskih let pa vse do danes je sledil tradicijam slovenskega kulturnega poslanstva, izvirajočega iz globoke zakoreninjenosti v izročilu prednikov in etike humanosti, odprtosti, zagledanosti v jutrišnji dan. (...) Julius Kugy, ki je boter imena današnje nagrade, bi se vzradostil, če bi vedel za vse tiste, ki so sledili in sledijo njegovemu zgledu na alpsko-jadranskem področju. Med njimi izstopa zlasti Janez, današnji slavljenec. Kot »neutrudnega prijatelja koroških Slovencev« in enega glavnih pobudnikov spravnega dejanja junija 2017 na ljubljanskih Žalah nekoč in deloma še danes sprtih Slovencev ga označuje slovenski tisk. (...) Zlasti izstopa Janez Stergar kot nadvse aktivni član prekomejne dialoške skupine, ki si že nekaj let prizadeva za uresničitev alpsko-jadranske regije miru z raznimi publicističnimi in drugimi aktivnostmi. (...) Naj se ustavim še pri bibliografiji Janeza Stergarja in njegovih vsestranskih društvenih prizadevanjih. Ob tem, da je že leta dolgo srce in duša Kluba koroških Slovencev v Ljubljani – bratski klub v Mariboru vodi Danijel Grafenauer –, je dejaven tudi v raznih funkcijah pri Slovenski Matici, ustanovljeni 1864, v Društvu slovensko-avstrijskega prijateljstva, v Slovenski konferenci svetovnega slovenskega kongresa, v Zvezi zgodovinskih društev Slovenije, katerega častni član je od leta 2008. In še bi lahko našteval.“ Kugyjevemu nagrajencu je ob tej priliki čestitala cela vrsta častnih gostov, mdr. generalni konzul Republike Slovenije Milan Predan s soprogo, konzulka Jasna Goličič-Bakovnik, predsednik Republike Slovenije dr. Boštjan Žekš s soprogo, poslanec Državnega zbora Bogomir Vnučec, predstavnik Državnega sveta Peter Jožef Česnik, zastopnik Janeza Janše, Miro Petek, predsednik deželnega zbora, Reinhart Rohr, deželna svetnica, Anna Blatnik, deželni svetnik Daniel Fellner, zastopnik krškega škofa, Mihael Krištof, brigadir Willibald Liberda, podpredsednica SKS Zalka Kuchling in številni drugi. Za glasbeni okvir slavnostne podelitve je poskrbel kvintet „Donet“. Janez Stergar prejme Kugyjevo nagrado Na osnovi soglasnega sklepa upravnega odbora Skupnosti koroških Slovencev in Slovenk bo SKS 19. junija 2018 podelila dvanajsto Kugyjevo nagrado. Odlikovanje se podeli v rednih presledkih odličnim osebnostim, ki doprinašajo bistven delež pri uresničevanju kulturnega, vzgojnega, političnega, gospodarskega, športnega in splošno-človeškega zbliževanja narodov sosedov na Koroškem in v celotni alpsko-jadranski regiji. Letošnjo Kugyjevo nagrado 2018 prejme profesor zgodovine Janez Stergar za svoje zasluge s področja prekomejnega delovanja, publiciranja, avtorskega in založniškega dela v službi alpsko-jadranskih jezikov, za svoje raznolike dejavnosti na področju društvenega življenja v Klubu koroških Slovencev v Ljubljani, zlasti pa za neprecenljive zasluge na področju osebnih in organizacijskih prijateljskih stikov s koroškimi Slovenci in rojaki celotne alpsko-jadranske regije. Podelitev Kugyjeve nagrade bo v torek, 19. junija 2018, ob 19.00 uri v prostorih Slovenske gimnazije, Prof.-Janežič-Platz 1, 9020 Klagenfurt/Celovec. BRIŠKE ČEŠNJE POŽIVILE ALPSKO-JADRANSKO SODELOVANJE V sodelovanju z občino Goriška Brda je Alpsko-Jadranski center (AACC) letos od 24. do 27. maja v Celovcu, Beljaku in Čepičah pri Globasnici spet vabil na tradicionalni praznik češenj. Sladke češnje, odlično vino in pršut iz Goriških Brd ter domača podjunska salama – te izvrstne kulinarične ponudbe se je tudi letos poslužilo več sto ljudi na praznikih češenj, ki so letos potekali na treh koroških lokacijah. Zelo zadovoljen z izvedbo je bil tudi globaški župan in predsednik Alpsko-Jadranskega centra za čezmejno sodelovanje, Bernard Sadovnik: „Prazniki češenj niso samo velika pridobitev za Beljak, Celovec in Globasnico, temveč pričajo tudi o odličnem alpsko-jadranskem sodelovanju.“ Uspešnost prireditve podčrtujejo tudi številke: Vsako leto na praznikih prodajajo več tisoč kilogramov okusnih češenj. Letošnji niz praznikov pa so zaključili v Čepičah pri Globasnici, kjer so prodajali okusne „briške vizitke“ v okviru tekme koscev SPD „Edinost“ Šteben. Več informacij lahko najdete na: www.aacc.co.at ČEŠNJE SPET VABIJO Da imajo sladke češnje iz Goriških Brd zelo močno privlačnost, so v zadnjih letih vedno spet dokazale na Koroškem, kjer so v okviru praznikov češenj vsakič privabile več sto ljudi. Dobra novica: Tudi letos boste češnje lahko uživali na treh koroških krajih – v Celovcu, Beljaku in Čepičah pri Globasnici. Češnje, vino, pršut in druge dobrote iz Goriških Brd ter salamo iz Podjune – vse to lahko uživate v okviru že tradicionalnih praznikov češenj, ki jih vsako leto prireja Alpsko-jadranski center za čezmejno sodelovanje (AACC) z mestoma Celovec in Beljak ter občino Brda. Uspešnost prireditve najbolje dokazujejo številke: Vsako leto na praznikih prodajajo več tisoč kilogramov okusnih češenj. O izvrstnem okusu „briških biserov“ se boste letos lahko prepričali kar na treh mestih: V četrtek, 24. maja, na Novem trgu v Celovcu (9.00 – 13.00 ura), v soboto, 26. maja, v Beljaku (Hans-Gasser-Platz), 9.00 – 14.00 ura, in v nedeljo, 27. maja, od 14.00 - 17.00 ure v okviru tekme koscev SPD „Edinost“ Šteben v Čepičah pri Globasnici (gostišče Juenna). S prirejanjem praznikov po Koroškem organizatorji oživljajo staro tradicijo – saj so kmetice in kmetje že v času monarhije v vigrednem času prodajali češnje iz Goriških Brd v Celovcu in na Dunaju. Oglejte si tudi VABILO! Uspelo je! Evropska državljanska pobuda zbrala milijon podpisov Že šest dni pred iztekom evropske državljanske pobude Minority SafePack je uspelo doseči potrebnih milijon podpisov. Po celi Evropi je iniciativo podprlo 1.215.879 ljudi, pri čemer je enajst držav doseglo predvideni kvorum. Peticija je s tem izpolnila pogoje, da jo obravnava Evropska komisija. Glavni cilj pobude je bil, da EU sprejme niz pravnih aktov za izboljšanje zaščite oseb, ki pripadajo narodnim in jezikovnim manjšinam, ter okrepitev kulturne in jezikovne raznolikosti. To naj bi vključevalo tudi politične ukrepe na področju regionalno govorjenih jezikov in jezikov manjšin, izobraževanja in kulture, regionalne politike, sodelovanja, enakosti, avdiovizualnih ter drugih medijskih vsebin, pa tudi regionalne pomoči. Pobuda je med drugim zahtevala financiranje programov za manjše jezikovne skupnosti, ustanovitev centra za jezikovno raznolikost in evropske smernice za zaščito in promocijo kulturne in jezikovne raznolikosti. Enajst držav je preseglo minimalni prag števila podpisov: Romunija (303,695 podpisov), Slovaška (57,890), Madžarska (569,813), Litva (8,252), Hrvaška (18,884), Španija (53,772), Danska (12,194), Bulgarija (25,691), Lituanija (20,284), Slovenija (6,895), in - zadnji dan pred koncem - Italija (60,545). Največ glasov je pobuda dobila na Madžarskem (569.813), najmanj pa na Cipru (36). Z več kot milijonov podpisom je peticija izpolnila pogoje, da jo obravnava Evropska komisija. V naslednjih dneh bodo točno preverili oddane glasove. Več informacij lahko najdete na: www.minority-safepack.eu ali tukaj! VAŠ GLAS ZA DRŽAVLJANSKO POBUDO „MINORITY SAFEPACK“ 30. oktobra 2017 se je na Dunaju oficialno začela pobuda »Minority SafePack« v Avstriji. V okviru pobude pod geslom »Moj jezik je del raznolikosti Evrope« naj bi širom Evrope zbrali najmanj milijon podpisov. Cilj iniciative: Podpora in zaščita evropskih narodnih skupnosti, ki jim skupno pripada 50 milijonov ljudi. Široko iniciativo, ki jo je spravila na pot skupina članov Federalistične unije evropskih narodnih skupnosti (FUENS), v Avstriji podpira šest avtohtonih manjšin. Tako so projekt na Dunaju predstavili predstavniki koroških Slovencev, gradiščanskih Hrvatov, predsednik FUENS Lorant Vincze, nekdanji deželni glavar Južne Tirolske Luis Durnwalder, govornik stranke SVP v italijanskem parlamentu Daniel Alfreider ter predsednik NSKS, Valentin Inzko. Avstrijska kampanja, katere cilj je zbiranje 13.500 podpisov, je pod geslom »Moj jezik je del raznolikosti Evrope«. S pomočjo mobilnega paviljona, ki se bo peljal skozi Avstrijo, hočejo ljudem približati pomembnost iniciative. „Pobudo Minority SafePack podpirajo tudi Center avstrijskih narodnosti, Študentska organizacija Austrije in mnogo drugih organizacij,« tako Gabriella Novak-Karall, govornica avstrijskega podpornega komiteja. V okviru konference se je predsednik FUENS, Loránt Vincze, zahvalil pri zastopnikih lokalnih organizacij in orisal tri stebre projekta. »Minority SafePack iniciativa je projekt prihodnosti in nove Evrope. Želimo enakopravnost manjšin z večinskim prebivalstvom v evropski družbi. Pobuda je tudi projekt upanja. Manjšine držav članic od Evrospke komisije nočejo več slišati izgovorov, češ da niso odgovorni za manjšinske pravice. In navsezadnje je pobuda tudi projekt solidarnosti. Je mnogo priznanih narodnih skupnosti, ampak tudi mnogo tistih, ki niso priznane – za vse tiste ta projekt predstavlja upanje, da si pridobijo iste pravice,« je poudaril Vinzce. Več informacij lahko najdete na: www.minority-safepack.eu. Glasujte tudi vi – na povezavi: https://ec.europa.eu/citizens-initiative/32/public/#/!


MESTNA KNJIŽNICA IZOLA IN »JARA KAČA« - ŠTUDIJSKI KROŽEK ZA DOMOZNANSTVO, KNJIŽEVNOST IN PRIPOVED